Rauf tidak mahu komen lebih-lebih isu skandal seks seorang Exco Melaka

Dakwaan kononnya seorang Ahli Majlis Mesyuarat Kerajaan Negeri (Exco) terlibat dalam skandal seks disifatkan sebagai satu fitnah, kata Ketua Menteri (KM) Melaka, Datuk Seri Ab. Rauf Yusoh.

Rauf yang baharu dilantik KM Melaka berkata dakwaan tersebut sebagai satu fitnah yang boleh disebarkan oleh pihak tidak bertanggungjawab khususnya dalam media sosial.

“Saya anggap itu sebagai fitnah walaupun saya tak nak menafikan benda itu betul atau tidak.

“Sebab pengalaman ini, ramai dah dapat tahu, dah dapat rasa, sama sahaja. Jadi saya pun tahu dan lihat ini adalah permainan musuh-musuh politik.

“Dalam suasana politik yang tidak stabil ini, mereka yang tidak bertanggungjawab cuba mengeruhkan suasana,” katanya dipetik dalam laporan Utusan Malaysia.

Pengerusi UMNO Melaka itu berkata demikian ketika diminta mengulas mengenai beberapa tangkap layar perbualan WhatsApp dan video berunsur seksual yang tular hari ini, didakwa melibatkan seorang Exco Melaka dengan seorang wanita.

Tambah Rauf, setelah melihat dan meneliti perkara yang ditularkan itu, beliau memaklumkan mengetahui dari mana asal usul kontroversi tersebut.

Ditanya sama ada Exco terbabit perlu membuat laporan polis, Rauf menegaskan, ia terserah kepada pemimpin berkenaan.

“Saya tak nak komen lebih-lebih. Bagi saya perkara ini dan tren ini sama sahaja berlaku di Melaka. Saya ingat benda fitnah ini tak payah nak panjang-panjang.

“Kita nak buat kerja, nak majukan negeri ini, nak membina Melaka jauh lebih baik dari dulu, benda-benda ini saya tak ambil pusing,” ujarnya.


Calon PN guna satu lambang: Muhyiddin

Semua parti gabungan Perikatan Nasional (PN) – Bersatu, PAS dan Gerakan – sepakat untuk menggunakan lambang PN pada Pilihan Raya Negeri (PRN) Melaka, kata Tan Sri Muhyiddin Yasin.

Pengerusi PN itu berkata keputusan menggunakan satu lambang itu diputuskan pada mesyuarat Majlis Tertinggi PN malam tadi.

“Saya telah mempengerusikan mesyuarat khas yang dihadiri oleh semua parti komponen – Bersatu, PAS, Star Sabah, SAPP dan Gerakan.

“Mesyuarat khas itu secara khusus diadakan bagi membincangkan hal-hal berkaitan pilihan raya Dewan Undangan Negeri negeri Melaka.

“Bersatu, PAS dan Gerakan sepakat menawarkan calon dalam pilihan raya Dewan Undangan Negeri Melaka dan menggunakan satu lambang iaitu lambang PN,” katanya dalam satu kenyataan semalam.

Mengenai kerusi yang akan ditandingi, bekas Perdana Menteri itu berkata ia akan dimuktamadkan oleh jawatankuasa rundingan kerusi PN dalam masa terdekat.

Menurutnya Majlis Tertinggi PN juga memutuskan semua parti komponen menggerakkan segera jentera pilihan raya masing-masing, serta menggembleng seluruh tenaga dan upaya bagi mendapat kepercayaan rakyat Melaka, sekali gus memenangi PRN itu.

Suruhanjaya Pilihan Raya (SPR) menetapkan 8 November ini sebagai hari penamaan calon, 16 November (pengundian awal) dan pengundian biasa pada 20 November.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Susulan itu Yang di-Pertua Negeri, Tun Mohd Ali Rustam membubarkan Dewan Undangan Negeri (DUN) bagi membolehkan mandat diberi semula kepada rakyat untuk memilih kerajaan baharu.


Pendedahan Zaharin timbul tanya, PM mengadap Agong hari ini?

Ketua cawangan UMNO dipecat, Datuk Zaharin Mohd Yasin membuat pendedahan kononnya Perdana Menteri Datuk Seri Ismail Sabri Yaakob akan mengadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi memohon pembubaran Parlimen.

Zaharin mendakwa kononnya Ismail Sabri akan ditemani Datuk Seri Ahmad Maslan mewakili (Datuk Seri) Ahmad Zahid Hamidi akan pergi ke Istana Negara menghantar surat bagi meminta Parlimen dibubarkan segera.

Tangkap layar kenyataan Zaharin itu juga tular dalam platform media sosial lain dan ia menimbulkan spekulasi bakal tercetus satu lagi drama politik yang tidak berkesudahan.

Setakat ini, tiada sebarang penafian daripada Setiausaha Agung UMNO mahupun kenyataan rasmi menafikan dakwaan Zaharin tersebut.

Namun, ia menimbulkan minat pengamal media yang berkemungkinan akan berkampung di hadapan Istana Negara bagi membuat liputan berhubung dakwaan Zaharin tersebut.

Malah, kenyataan Zaharin itu juga menghangatkan lagi suasana politik tanahair selepas UMNO pada Jumaat lepas membuat pendirian agar Ismail Sabri mempersembahkan dengan kadar segera cadangan pembubaran Parlimen kepada Agong yang mahu ia diadakan juga pada tahun ini.

“Khabar cerita esok pagi (Isnin) Datuk Seri Ismail Sabri diiringi oleh Datuk Seri Ahmad Maslan mewakili (Datuk Seri) Ahmad Zahid Hamidi akan pergi ke Istana Negara menghantar surat bagi meminta Parlimen dibubarkan segera,” kata Zaharin semalam.

Bagaimanapun tiada sebarang pengesahan mengenai perkara berkenaan apatah lagi, menurut Menteri Kanan Perdagangan Antarabangsa dan Industri (MITI), Datuk Seri Mohamed Azmin Ali, Perdana Menteri pergi menghadap Yang di-Pertuan Agong dengan mandat oleh jemaah menteri bukan mandat Presiden UMNO.

Beliau berkata, perkara itu termaktub dalam Perlembagaan Persekutuan iaitu jemaah menteri boleh menasihatkan Perdana Menteri untuk tujuan tersebut.

“Perlembagaan dengan jelas menyatakan yang menasihat Yang di-Pertuan Agong adalah jemaah menteri. Perdana Menteri pergi menghadap Yang di-Pertuan Agong dengan mandat oleh jemaah menteri bukan mandat Presiden UMNO,” katanya.

Ketua Pembangkang, Datuk Seri Anwar Ibrahim juga dilapor berkata, UMNO tidak mempunyai kuasa untuk mendesak Ismail Sabri membubarkan Parlimen dan mengadakan PRU-15.

Beliau berkata, Ismail Sabri mempunyai majoriti sokongan dan kemampuan untuk membuat keputusan akhir.

“UMNO ada 38 ahli Parlimen. Dalam sistem, 38 ahli Parlimen tidak boleh paksa (buat keputusan). Keputusan harus dibuat Perdana Menteri, sekiranya Perdana Menteri mempunyai kekuatan dan boleh bertindak dengan waras sebagai Perdana Menteri,” katanya.


Zahid kata PRU-15 kena segera sebelum jelajah PH habis Februari

Presiden UMNO Datuk Seri Ahmad Zahid Hamidi hari ini (19 September 2022) berkata Pilihan Raya Umum Ke-15 (PRU-15) akan diadakan sebelum akhir tahun ini.

Zahid yang akan mengetahui nasibnya sama ada dipanggil membela diri atau dibebaskan daripada 40 tuduhan rasuah membabitkan isu visa asing luar negara (VLN) di Mahkamah Tinggi Shah Alam, Jumaat depan, berkata BN tidak akan membenarkan pembangkang terus mencemarkan imej dan reputasi UMNO dengan meneruskan siri jelajah mereka ke seluruh negara.

Imej dan reputasi UMNO yang memerintah Malaysia sejak lebih 60 tahun lalu hingga 2018 lalu, tercemar teruk setelah beberapa pemimpin tertingginya, termasuk Zahid sendiri dihadapkan ke mahkamah, atas pelbagai tuduhan jenayah, termasuk rasuah yang dilakukan ketika mentadbir negara.

Kemuncaknya adalah pada 23 Ogos lalu apabila bekas Perdana Menteri Datuk Seri Najib Razak, disumbat ke penjara, setelah gagal dalam rayuan akhir sabitan dan hukuman 12 tahun penjara dan denda RM210 juta, selepas didapati bersalah menyeleweng RM42 juta dana SRC International Sdn Bhd.

Bekas Presiden UMNO itu juga sedang berdepan banyak lagi pertuduhan, termasuk salah guna kuasa yang dilakukan ketika Barisan Nasional (BN) dan UMNO mentadbir negara sebelum ini.

Sebelum 2018, kegiatan pemimpin BN dan UMNO menggelapkan dan menyeleweng wang negara sentiasa tertutup rapi daripada pengetahuan rakyat, kerana mereka meletakkan ‘orang sendiri’ (memetik kata-kata Ahli Parlimen UMNO Datuk Seri Azalina Othman Said) mengetuai agensi penguatkuasaan.

Namun, setelah BN dan UMNO kalah teruk pada PRU-14, banyak skandal kewangan terbongkar dengan 1Malaysia Development Berhad (1MDB) menjadi skandal kewangan terbesar dalam sejarah dunia, sebelum skandal kapal tempur pesisir pantai (LCS) Kementerian Pertahanan melibatkan RM9 bilion, diketahui umum pada awal Ogos lalu.

Dalam kenyataannya hari ini, Presiden UMNO itu berkata pelbagai pelancaran jentera parti komponen dan BN telah diadakan sekali gus bermakna gabungan itu dalam keadaan bersiap siaga untuk pembubaran Parlimen dan PRU.

“Ternyata pembangkang sebenarnya takut mereka kalah kerana kepercayaan terhadap PH hilang apabila Tun Dr Mahathir Mohamad tak mahu serah jawatan kepada Datuk Seri Anwar Ibrahim, selain manifesto mereka gagal laksanakan.

“Sebab itu mereka perlu masa untuk menghasut rakyat agar tidak mengundi BN. Jelajah PH masih sekerat jalan dan dijangka berakhir Februari tahun depan.

“BN tidak akan memberikan hayat politik terhadap PH dan musuh BN untuk memberikan mereka kelebihan menyelesaikan jelajah memburukkan BN hingga ke tahun depan!,” katanya lagi.

Zahid sebelum ini dilaporkan berkata BN sanggup meredah banjir untuk berkempen bagi PRU-15 jika ia diadakan pada musim tengkujuh.

Komennya menarik kritikan daripada rakyat dan pemimpin parti parti politik.

Mengulas lanjut, Zahid berkata manifesto PH adalah langkah populis dan penuh dengan janji kosong, sambil menambah bahawa BN hanya akan membuat janji realistik berdasarkan keadaan semasa ekonomi negara.

“Manifesto yang mereka kemukakan tidak mereka laksanakan dan dianggap bukan kitab suci. Tindakan ini digunakan untuk menghalalkan mereka yang gunakan manifesto melangit hanya untuk memancing undi untuk menang.

“Namun BN sebagai blok politik yang stabil dan berpengalaman luas mentadbir tidak bersifat populis dan menjual harapan seperti PH. Yang dijanjikan ialah komitmen realistik yang boleh dicapai berdasarkan situasi prestasi ekonomi semasa,” katanya.

Pada Sabtu, Perdana Menteri Datuk Seri Ismail Sabri Yaakob ketika berucap pada majlis pelancaran jentera Pemuda BN di Kuala Lumpur membayangkan PRU-15 akan diadakan secepat mungkin.

Beliau juga dilaporkan telah mengulangi janjinya untuk segera membincangkan pembubaran Parlimen dengan pemimpin yang dipanggil “Top 5” UMNO.

Terdahulu, Setiausaha Agung UMNO Datuk Seri Ahmad Maslan memaklumkan ‘Top 5’ UMNO akan mengadakan mesyuarat membincangkan tarikh pembubaran Parlimen pada 30 September depan.

“Top 5” UMNO merujuk kepada lima pemimpin tertinggi UMNO membabitkan Zahid, serta Timbalan Presiden Datuk Seri Mohamad Hasan; dan tiga Naib Presiden iaitu Ismail Sabri; Datuk Seri Mahdzir Khalid; dan Datuk Seri Mohamed Khaled Nordin.

Cakap-cakap mengenai PRU-15 semakin berlegar apabila Ismail Sabri terus mendapat tekanan daripada partinya untuk mengadakan PRU.

Khabar angin ini terus diperkuatkan lagi apabila Ismail Sabri mengumumkan bahawa Kabinetnya akan membentangkan Bajet 2023 tiga minggu lebih awal, iaitu pada 7 Oktober, dengan penganalisis meramalkan bahawa beliau akan membubarkan Parlimen pada hari berikutnya.


Wan Junaidi ingatkan pengkritik, persediaan rapi perlu sebelum buka Parlimen

Bekas Timbalan Speaker Dewan Rakyat, Datuk Seri Dr Wan Junaidi Tuanku Jaafar menegaskan bahawa pembukaan semula sesi sidang Parlimen memerlukan persiapan terlebih dahulu kerana ada peraturan dan tatacara yang perlu dipatuhi.

Ahli Parlimen Santubong itu yang turut menyatakan sokongan supaya Parlimen dibuka, menjelaskan kepada pengkritik bahawa Dewan Rakyat memiliki peraturannya dan bukan boleh dibuka ‘sesegera mungkin’ seperti yang difahami oleh sesetengah mereka.

Jelasnya, Jawatankuasa Pemilihan Parlimen harus bersidang terlebih dahulu untuk mengkaji dan membuat pindaan yang diperlukan agar persidangan dapat memenuhi Perintah Tetap Dewan dan juga prosedur operasi standard (SOP) Covid-19 yang dikuatkuasakan.

“Jika Parlimen dipanggil untuk dibuka sidangnya, tanpa peraturan dan peraturan tetap telah diubah, maka bagaimana Parlimen akan mengikuti SOP yang dikuatkuasakan oleh KKM,” katanya petik laporan Sarawaktribune.

Beliau mengulas titah Yang di-Pertuan Agong baru-baru ini yang meminta agar Parlimen dibuka semula secepat mungkin.

Dalam pada itu, beliau yang juga merupakan Menteri Pembangunan Usahawan dan Koperasi berkata, pendekatan Parlimen secara hibrid mungkin tidak dapat dilaksanakan kerana peraturan dalam Perintah Tetap Dewan 1959 tidak memperuntukan penggunaan telekonferensi dan penggunaan teknologi moden.

Dalam pada itu katanya, Ahli Parlimen juga akan hilang hak keistimewaan Parlimen jika berdebat di luar dewan sekiranya mereka perlu berbuat demikian kelak.

“Jadi apa yang terjadi pada mereka di luar Dewan? Sekiranya mereka tidak dilindungi, maka kita mempunyai dua kelas Ahli Parlimen di Parlimen – satu kumpulan di Dewan dilindungi di bawah Artikel 62 dan 63 sementara yang lain di luar dewan tidak, ” katanya.

Dalam pada itu tegasnya mereka yang berada diluar dewan juga tidak dapat mengundi.

Katanya, Parlimen berhak mengatur urusan dalamannya kerana ia mempunyai aturannya sendiri.

“Jadi, kita harus memberi masa kepada Parlimen untuk mencari jalan bagi mengatasi masalah berbangkit,” katanya.

Sebelum ini, Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, titah Yang di-Pertuan Agong adalah selari dengan komitmen yang diberikan kerajaan untuk membuka sidang Parlimen dengan secepat mungkin.

Beliau berkata Perdana Menteri Tan Sri Muhyiddin Yassin juga dalam kenyataannya sudah pun bercadang untuk membuka sidang Parlimen pada September depan dan isu tersebut tidak wajar dipolemikkan.


Dua gempa kuat gegar selatan Iran

Dua gempa bumi yang kuat menggegarkan selatan Iran berhampiran Pelabuhan Abbas hari ini, lapor stesen TV rasmi negara, tetapi sehingga kini belum ada maklumat mengenai kemalangan jiwa, kecuali kerosakan kecil.

“Dua gempa berukuran 6.3 dan 6.4 magnitud menggegarkan selatan Iran. Setakat ini tiada kemalangan jiwa atau kecederaan dilaporkan,” kata stesen TV itu memetik sumber pegawai tempatan.

Pusat Seismologi Euro-Mediterranean mengatakan gempa bumi berukuran 6.5 magnitut menggegarkan selatan Iran dan turut dirasai oleh penduduk Emiriah Arab Bersatu (UAE).

Menurut data, pusat gempa terletak 59 kilometer di barat laut Bandar Abbas, menghadap ke Selat Hormuz.

Rangkaian Seismologi Kebangsaan (NCM) UAE merekodkan gempa itu berukuran 6.2 magnitud pada jam 4.07 petang waktu tempatan.

NCM berkata gempa bumi itu “dirasai di utara dan timur UAE dan tidak memberi kesan.” – Agensi


Lanjutan kontrak pegawai perubatan melibatkan peruntukan RM1.2 bilion

Sebanyak RM1.2 bilion dibelanjakan Putrajaya bagi melanjutkan kontrak kira-kira 14,000 doktor perubatan, pergigian dan pegawai farmasi bagi tempoh dua tahun (atau 7,000 setiap kohort/tahun).

Menteri Kewangan Tengku Datuk Seri Zafrul Tengku Abdul Aziz berkata peruntukan yang dibelanjakan tersebut susulan keputusan kerajaan supaya pegawai perubatan, pergigian dan farmasi kontrak ditawarkan pelantikan secara kontrak selama dua tahun selepas melengkapkan tempoh khidmat wajib bagi memastikan kesinambungan perkhidmatan serta persediaan untuk mengikuti pengajian di peringkat kepakaran.

“Kerajaan sangat prihatin terhadap tuntutan kumpulan petugas kesihatan kontrak itu dan sedar mengenai sumbangan serta peranan mereka sebagai barisan hadapan kesihatan dalam memberikan perkhidmatan kesihatan yang terbaik kepada rakyat, terutamanya dalam situasi pandemik COVID-19,” katanya dalam sesi soal jawab mengenai Program Pemulihan Negara (PPN) pada sidang khas Dewan Rakyat lapor Bernama.

Menjelaskan selanjutnya, Tengku Zafrul berkata kerajaan juga telah bersetuju melanjutkan pelantikan secara kontrak bagi tempoh maksimum empat tahun untuk kalangan pegawai perubatan dan pergigian yang diterima mengikuti pengajian kepakaran dalam tempoh kontrak dua tahun pertama.

Menurutnya, langkah itu bagi memastikan pegawai-pegawai berkenaan dapat melengkapkan pengajian kepakaran masing-masing.

Selain itu, Tengku Zafrul memaklumkan bahawa Perdana Menteri Tan Sri Muhyiddin Yassin telah mengarahkan Kementerian Kesihatan serta agensi berkaitan merangka satu pelan komprehensif dan inklusif yang merangkumi tindakan segera, pelan jangka pendek, sederhana dan jangka panjang bagi hala tuju perkhidmatan perubatan.


Memo Najib bukan arahan kepada Zahid lanjut kontrak UKSB, kata saksi

Memo tulisan tangan bekas Perdana Menteri Datuk Seri Najib Razak kepada bekas Menteri Dalam Negeri Datuk Seri Ahmad Zahid Hamidi untuk meneruskan kelulusan lanjutan kontrak Ultra Kirana Sdn Bhd (UKSB) bagi Sistem Visa Asing (VLN) kerajaan, tidak boleh ditafsirkan sebagai arahan, kata seorang saksi kepada Mahkamah Tinggi hari ini.

Pengarah UKSB Datuk Fadzil Ahmad, yang merupakan saksi pendakwaan ke-14 dalam perbicaraan rasuah Zahid berkata:

“Walaupun Najib adalah PM pada masa itu, sumber kuasa dan bidang kuasa berwibawa (untuk meluluskan lanjutan kontrak) adalah di bawah bidang kuasa Kementerian Dalam Negeri (KDN), semua permohonan kami bermula di sana dan bukan pejabat PM.

“Perdana Menteri mungkin boleh menulis surat untuk mempercepatkan proses tetapi tidak memberi arahan,” kata Fadzil semasa pemeriksaan semula oleh Timbalan Pendakwa Raya Zander Lim Wai Keong, seperti dilapor MalayMail.

Ketika ditanya siapa menteri yang meluluskan ketika itu, Fadzil berkata Zahid yang mempunyai kata putus.

Terdahulu, semasa pemeriksaan balas, peguam bela Hamidi Mohd Noh memberitahu Fadzil bahawa catatan tangan Najib kepada Zahid dalam surat yang ditandatangani oleh UKSB mengenai pelaksanaan VLN adalah arahan khusus yang dikeluarkan oleh bekas Perdana Menteri itu.

Dalam jawapannya, Fadzil bagaimanapun tidak bersetuju dengan penegasan Hamidi bahawa Zahid hanya mengikut arahan tertentu sebagai orang bawahan.

Fadzil juga bersetuju dengan penegasan Hamidi bahawa lanjutan kontrak VLN yang diminta oleh UKSB – yang telah berlaku kira-kira tiga tahun sebelum tamat tempoh – tidak didorong oleh motivasi luar mahupun mendesak kerana ia adalah ‘semula jadi’ untuk perkara sedemikian berlaku.

Hamidi: Tidak ada keperluan untuk UKSB menyegerakan atau mendapatkan lanjutan kontrak kerana secara logiknya anda boleh memohon pelanjutan tidak kurang daripada enam bulan sebelum tamat tempoh.

Tiada masalah. Kedua, adalah biasa untuk memanjangkan. Ia bukan perkara baharu yang memerlukan insentif. Atau motivasi. Tidak ada yang pelik, sudah semestinya kontrak VLN perlu dilanjutkan, betul?

Fadzil: Ia bergantung kepada mengapa pelanjutan diperlukan dan saya tidak fikir ia dilanjutkan secara automatik.

Hamidi kemudian memetik klausa dalam perjanjian kontrak asal yang menetapkan pelanjutan boleh dibuat tidak kurang daripada enam bulan sebelum tamat tempoh.

Fadzil: Betul.

Sebelum ini, saksi pendakwaan keenam bekas Ketua Setiausaha KDN Tan Sri Alwi Ibrahim telah melahirkan rasa tidak puas hati kerana lanjutan kontrak diberikan kepada UKSB “terlalu awal” – kira-kira tiga tahun sebelum ia tamat.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok.


DAP wajib segera ajak ahli sokong calon BN, seru Pemuda UMNO Kapar

DAP diseru segera mengajak ahli dan pengundi setianya untuk menyokong calon Barisan Nasional (BN) pada pilihan raya negeri (PRN) yang bakal berlangsung tidak lama lagi.

Ketua Pemuda UMNO Bahagian Kapar, Mohd Affifi Aris berkata meskipun beberapa pemimpin DAP sudah membuat kenyataan namun ia masih tidak cukup dan mereka perlu memulakan kempen agresif sekarang.

“DAP wajib mengajak ahli dan pengundi setia mereka untuk memberikan kemenangan kepada calon BN.

“Naratif perlu diperbetulkan, bagi membuktikan keikhlasan mereka terhadap penubuhan kerajaan perpaduan hari ini, DAP wajib mulakan kempen yang agresif bermula dari sekarang.

“Kita sedar ada pemimpin DAP telah membuat kenyataan untuk membantu BN, tetapi ia tidak mencukupi.

“DAP perlu membuktikannya melalui tindakan segera dan bukan membiarkan ahli tercari-cari naratif sendiri yang menyebabkan mereka terpedaya dengan dakyah parti lawan,” katanya dalam satu kenyataan, hari ini.

Tambahnya, BN juga memerlukan undi DAP di kawasan pinggir bandar dan luar bandar.

Katanya, kemenangan PRN amat penting untuk memastikan kelangsungan kerajaan Persekutuan yang berbaki empat tahun lagi sebelum PRU-16 berlangsung.

Beliau turut mengingatkan kepimpinan kerajaan bahawa pemikiran rakyat terhadap UMNO-BN yang ditanam selama ini tidak boleh berubah sekelip mata.

“Ingat, yang terbenam dalam fikiran rakyat terhadap UMNO-BN tidak boleh berubah sekelip mata dalam tempoh kempen PRN nanti kerana ianya disemai, didoktorin serta dimomok sejak berpuluh tahun lalu.

“Pelbagai kempen, tohmahan dan dakyah kepada UMNO-BN setiap kali kempen pilihan raya umum (PRU) menyebabkan pengundi BN merosot bermula  PRU-12 (2008) hingga kemuncaknya PRU-14 dan PRU-15 (2022) yang menyebabkan BN gagal menubuhkan kerajaan,” katanya.

Sebelum ini, beberapa pemimpin UMNO menyeru ahlinya menyokong calon DAP bagi memastikan kemenangan pada PRN di enam buah negeri.

Seruan itu menerima reaksi yang pelbagai susulan sejarah perseteruan antara dua parti itu sejak sekian lama.


Lebih 23,000 pekerja Indonesia akan masuk secara berperingkat

Kemasukan pekerja Indonesia ke Malaysia telah bermula secara berperingkat selepas negara jiran itu memutuskan untuk menarik balik sekatan penghantaran pekerjanya ke negara ini, berkuat kuasa 1 Ogos lepas.

Menteri Sumber Manusia Datuk Seri M Saravanan berkata kumpulan pertama pekerja Indonesia telah pun berada di Malaysia, manakala dokumen membabitkan 23,000 lagi pekerja dari negara itu sedang diproses oleh pihak berkuasa negara ini.

“Pekerja sudah mula masuk. Kumpulan pertama telah pun berada di sini,” katanya semalam.

Pada 13 Julai lepas, Indonesia mengumumkan keputusannya untuk membekukan sementara kemasukan pekerja negara itu ke Malaysia kerana tidak menggunakan sistem tunggal seperti yang telah dipersetujui sebelum ini.

Bagaimanapun, kedua-dua negara bersetuju untuk mengintegrasikan sistem sedia ada bagi pengambilan pekerja domestik antara Jabatan Imigresen Malaysia dan kedutaan Indonesia di sini.

Sementara itu, mengenai tenaga kerja Malaysia, Saravanan berkata isunya bukan pengangguran tetapi penempatan pekerjaan yang tidak sepadan.

“Walaupun kami mendapatkan mereka (siswazah) kerja, mereka tidak diberi pekerjaan dalam bidang pengajian mereka,” katanya. – Bernama


Ibu mangsa gangguan seksual pendakwah pula sumpah laknat

Seorang ibu kepada mangsa gangguan seksual pendakwah terkenal membuat sumpah laknat dan video tersebut tular dalam media sosial.

Terdahulu tular video seorang lelaki didakwa abang mangsa juga membuat pengakuan sumpah sama bagi membuktikan dakwaan berhubung isu tersebut bukan sengaja dibuat-buat untuk tujuan menjatuhkan maruah pendakwah tersebut.

Video sumpah laknat berdurasi 49 saat itu didedahkan kepada orang ramai menerusi Telegram Firdaus Wong Wai Hung yang sebelum ini begitu lantang mendedahkan isu kontroversi melibatkan penceramah terkenal terbabit.

Menerusi video itu, wanita berkenaan bersumpah dengan nama Allah bahawa anak perempuannya mengalami kemurungan dan cuba membunuh diri selepas diganggu penceramah terkenal terbabit.

“Bismillahirahmanirahim, Wallahi, Wabillahi, Watallahi, saya bersumpah dengan nama Allah bahawa anak saya mengalami kemurungan dan cuba membunuh diri setelah (individu itu) melakukan perbuatan terkutuk menerusi WhatsApp dan panggilan video terhadap anak saya.

“Jika saya berdusta, Ya Allah laknatilah saya,” katanya dalam video tular itu.

Dalam pada itu, Firdaus Wong mendakwa, ibu kepada mangsa telah mengizinkan dirinya untuk berkongsikan video sumpah laknat memaparkan anaknya telah menerima gangguan seksual.

“Mereka mengizinkan kerana mahu memberikan kesedaran kepada masyarakat yang perkara itu memang berlaku dan mengalakkan lebih ramai mangsa tampil membuat laporan polis.

“Buat masa ini, nama dan wajah mereka dirahsiakan dahulu, apabila tiba masanya mereka semua akan tampil ke khalayak ramai demi sebuah kebenaran,” katanya.

Semalam tular satu video sumpah laknat diikrarkan oleh abang seorang mangsa didakwa gangguan seksual melibatkan pendakwah terkenal.


MetMalaysia ramal hujan lebat beberapa negeri hingga Mac

Beberapa siri hujan lebat secara menyeluruh dijangka berlaku terutama di negeri pantai timur Semenanjung, barat Sarawak dan timur Sabah susulan fasa Monsun Timur Laut yang bermula sejak 3 Nov tahun lepas dijangka berterusan hingga Mac ini.

Menurut kenyataan dikeluarkan Jabatan Meteorologi Malaysia (MetMalaysia) hari ini, tinjauan cuaca bagi tempoh Februari hingga Mac sepanjang tempoh monsun berkenaan, negara cenderung menerima tiupan angin lebih kencang dan berterusan dari arah timur laut berkelajuan 10 hingga 20 kilometer per jam, menurut laporan Bernama.

MetMalaysia melaporkan, tinjauan cuaca tersebut dikeluarkan berdasarkan analisis beberapa model tinjauan iklim terpilih antaranya NCEP Coupled Forecast System Model Version 2 (CFSv2), JMA Ensemble Prediction System (Tokyo Climate Centre) dan European Centre for Medium Range Weather Forecast (ECMWF).

“Pada bulan ini (Februari), kebanyakan kawasan di Semenanjung dijangka menerima hujan pada paras purata antara tiada hujan hingga 250 milimeter (mm). Di Sarawak, paras purata hujan antara 150 mm hingga 400 mm akan melibatkan kebanyakan kawasan kecuali Kuching, Samarahan, Sri Aman, Betong, Sarikei dan Sibu dengan jangkaan 300 mm hingga 700 mm,” menurut kenyataan tersebut.

Bahagian pantai barat dan pedalaman Sabah pula dijangka menerima hujan pada paras 50 mm hingga 100 mm manakala Kudat, Sandakan dan Tawau akan menerima hujan berlebihan sedikit sehingga 400 mm pada bulan ini.

Menurut MetMalaysia, kebanyakan kawasan di Semenanjung akan menerima paras purata hujan 100 mm hingga 350 mm dan 50 mm hingga 400 mm masing-masing pada Mac dan April.

Pada bulan depan, kebanyakan kawasan di Sarawak akan mengalami hujan pada purata 150 mm hingga 450 mm manakala pada April, Kuching, Samarahan, Sri Aman, Betong, Sarikei dan Sibu dijangka menerima hujan sedikit pada kadar bawah purata.

MetMalaysia memaklumkan Kudat, Sandakan dan Tawau di Sabah pada Mac pula dijangka menerima hujan berlebihan dengan purata 150 mm hingga 300 mm dan pada April hujan dengan purata 50 mm hingga 250 mm akan turun di negeri berkenaan.

Pada Mei, MetMalaysia memberitahu fasa Monsun Barat Daya diramal mempengaruhi cuaca negara dengan tiupan angin dari arah barat daya sepanjang tempoh monsun berkenaan.

Melaka, Pahang (Pekan dan Rompin) dan Johor pada bulan itu juga akan menerima hujan sedikit bawah purata antara 50 mm hingga 200 mm.

“Begitu juga di Kuching, Samarahan, Sri Aman, Sarikei dan Betong di Sarawak dengan purata 150 mm hingga 200 mm. Sabah pula akan menerima hujan berpurata 50 mm hingga 350 mm,” menurut kenyataan itu.

Pada Jun dan Julai, kebanyakan negeri di Semenanjung akan menerima hujan dengan paras purata 100 mm hingga 300 mm dan Sarawak pula masing-masing dengan purata 150 mm hingga 300 mm dan 150 mm hingga 350 mm.

“Sabah dijangka menerima hujan berpurata 100 mm hingga 350 mm pada kedua-dua bulan berkenaan, dan secara keseluruhannya, MetMalaysia menjangkakan Wilayah Persekutuan Labuan akan menerima paras hujan tertinggi pada Mei, Jun dan Julai iaitu 350 mm,” menurut kenyataan itu.


PN terima satu lagi sokongan angkat Muhyiddin jadi PM

Perikatan Nasional (PN) mendakwa menerima satu lagi Surat Akuan Berkanun (SD) daripada seorang Ahli Dewan Rakyat yang menyatakan sokongan kepadaTan Sri Muhyiddin Yassin sebagai Perdana Menteri ke 10.

Setiausaha Agung PN, Datuk Seri Hamzah Zainudin berkata tambahan SD baharu itu telah dihantar ke Istana Negara pagi ini.

Petang semalam, Hamzah memberitahu PN telah mengemukakan lebih 112 SD ke Istana Negara.

Semalam Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah memperkenankan lanjutan tempoh penyerahan akuan berkanun dan nama calon Perdana Menteri ke-10 sehingga jam 2 petang hari ini selepas menerima permohonan ketua parti-parti politik.

Justeru, situasi semasa itu menyebabkan banyak pihak masih mencongak gabungan parti mana yang boleh membentuk Kerajaan.

Selepas PRU-15, Sabtu lalu Parlimen masih tergantung susulan tiada gabungan yang memperolehi majoriti mudah untuk membentuk kerajaan Persekutuan.

Keputusan Pilihan Raya Umum ke-15 (PRU15) menunjukkan PN menang 73 kerusi Parlimen, Pakatan Harapan menang 82 kerusi dan BN menang 30 kerusi.


Bekas MB Terengganu kata bergurau ketika pegang alat sulit Exco

Bekas Menteri Besar Terengganu Datuk Seri Ahmad Said menganggap tindakannya ‘memegang’ alat sulit Ahli Exco Negeri Hanafiah Mat di tempat awam baru-baru ini, sebagai gurauan semata-mata.

Beliau mendakwa perbuatannya itu hanya sekadar untuk bergurau senda bersama rakan lama tanpa sebarang niat jahat seperti dituduh sesetengah pihak.

Ahmad mendakwa ketika kejadian beliau dan Pengerusi Jawatankuasa Kebajikan, Pembangunan Wanita dan Keluarga dan Perpaduan Nasional negeri itu, saling mengusik antara satu sama lain, termasuk berpegangan tangan ketika bergambar selain Hanafiah turut menyentuh pahanya.

“Saya bergurau sahaja, mungkin apabila video itu viral dia rasa malu dan sebagainya hingga membuat laporan polis terhadap penyebar.

“Sebenarnya tiada benda, saya cuma bergurau,” katanya menurut laporan Utusan.

Beliau mengulas klip video berdurasi empat saat yang tular dalam media sosial sejak semalam hingga mengundang pelbagai reaksi negatif warganet.

Dalam video itu, perakam turut dikesan beberapa kali menyebut ‘cekor’ atau ramas sebelum Ahmad bertindak memegang kemaluan Hanafiah.

Sementara itu, Hanafiah yang juga Ahli Dewan Undangan Negeri (ADUN) Chukai kesal dengan perbuatan Ahmad terutama apabila video berkenaan tular dalam media sosial.

Katanya, alat sulitnya dipegang Pengerusi Badan Perhubungan UMNO Terengganu itu ketika mereka berdua bergambar selepas majlis perasmian program Jelajah Aspirasi Keluarga Malaysia (JAKM) yang disempurnakan Perdana Menteri, Datuk Seri Ismail Sabri Yaakob di Kuala Nerus, Sabtu lalu.

“Individu dipercayai pengikut Ahmad bersungguh-sungguh menyuruh kami bergambar dan saya akur, namun dalam masa sama dia mengambil kesempatan menyentuh kemaluan saya.

“Saya sangat kesal dan malu dengan perbuatan terkutuk ini terutama apabila rakaman berkenaan diviralkan tanpa pengetahuan saya,” katanya yang turut membuat laporan polis terhadap penyebar video itu.


PRN Johor: MUDA, PH bekerjasama

Kunjungan Presiden MUDA Syed Saddiq Syed Abdul Rahman ke atas Pengerusi Pakatan Harapan (PH) Datuk Seri Anwar Ibrahim, hari ini, ‘mengesahkan’ kedua-dua parti itu akan bekerjasama dalam Pilihan Raya Negeri (PRN) Johor tidak lama lagi.

Selain berbincang strategi bagi berdepan lawan pada PRN itu, kedua-duanya turut berbincang mengenai isu masa depan dan pembangunan anak muda di Malaysia.

Kunjungan itu sekali gus mengesahkan desas-desus sebelum ini yang mengatakan MUDA akan bekerjasama dengan PH pada PRN Johor.

Dalam ciapan di Twitternya hari ini, Anwar bagaimanapun tidak menjelaskan berhubung jumlah kerusi yang bakal diberikan kepada MUDA.

Menurut Anwar dalam pertemuan itu mereka berbincang soal masa depan dan pembangunan anak muda di Malaysia.

“Pagi tadi saya dikunjungi Presiden MUDA dan Ahli Parlimen Muar, Syed Saddiq Syed Abdul Rahman di pejabat.

“Kami berbincang soal masa depan dan perihal pembangunan anak muda di negara ini.

“Kami juga turut menyentuh tentang strategi dan perjalanan PRN Johor yang akan berlangsung tidak lama lagi,” kata Anwar.

Terdahulu, Parti MUDA menyatakan hasrat mahu bertanding 10 kerusi pada PRN Johor.

Pengerusi MUDA Johor, Mohd Azrol Ab Rahani, sebelum ini berkata parti itu akan meletakkan semua calon di 56 kerusi DUN jika bertanding solo.

“Jika bertanding solo, kita yakin boleh menang di beberapa kerusi DUN di Johor Bahru, Batu Pahat dan Muar, namun seandainya kerjasama politik wujud membabitkan MUDA kita menyasarkan lebih daripada 10 kerusi yang diyakini mempunyai kelebihan buat kami,” katanya.

Bagaimanapun, PH sudah memuktamadkan gabungan itu akan bertanding di 56 kerusi Dewan Undangan Negeri (DUN) Johor dengan PKR mendapat jumlah kerusi paling banyak untuk mereka bertanding nanti.

Majlis Presiden PH berkata, gabungan itu yang terdiri daripada PKR, Amanah dan DAP turut bersetuju berunding dengan MUDA berhubung pembahagian kerusi.

Suruhanjata Pilihan Raya (SPR) akan bermesyuarat Rabu ini bagi menetapkan tarikh penamaan calon, undian awal dan hari pengundian, serta prosedur operasi standard (SOP) bagi PRN Johor.


United lebur rekod Arsenal, tiga kali robek gawang The Gunners

Rekod Arsenal yang unggul di persada Liga Perdana Inggeris (EPL) hancur apabila gawang The Gunners bimbingan Mikel Arteta dirobek tiga kali Manchester United di Old Trafford, malam tadi.

The Gunners menghimpun 15 mata tanpa mengalami sebarang kekalahan atau tercicir mata, namun hancur apabila Marcus Rashford menjaringkan dua gol ketika United mencatatkan empat kemenangan berturut-turut dan menamatkan permulaan sempurna untuk musim EPL dengan kemenangan 3-1 di Old Trafford pada Ahad.

Permainan bertempo dan berkualiti tinggi ditentukan oleh dua gol Rashford pada rehat selepas Bukayo Saka membatalkan gol pembukaan pemain pertama United, Antony.

Arsenal kekal di puncak carta dengan 15 mata setelah lima kemenangan pembukaan mereka dan walaupun akan kecewa kerana menamatkan saingan itu, ini jauh daripada kekalahan kecil menentang lawan Big Six yang mereka hasilkan sejak kebelakangan ini.

United nampaknya telah menemui kepercayaan mereka semula selepas memulakan kempen dengan kekalahan mengerikan oleh Brighton dan Brentford dan pendekatan jurulatih Belanda Erik ten Hag membawa hasil.

Antony yang diberikan tempat di sayap kanan dengan Rashford tengah dan Jadon Sancho di kiri, tetapi pemain bintang Cristiano Ronaldo bermula di bangku simpanan bersama pemain Brazil Casemiro.

United mendominasi pembukaan, Arsenal lebih banyak bertahan dan terdapat peluang awal untuk Christian Eriksen tetapi sepakan voli pemain Denmark itu melebar.

Arsenal kelihatan gagal menguasai bole, walaupun, Gabriel Martinelli kelihatan telah memberikan mereka pendahuluan pada minit ke-12.

Tetapi pengadil Paul Tierney melihat skrin pemantau dan tidak membenarkan gol selepas memutuskan bahawa Eriksen telah dikasari oleh Martin Odegaard sebelum serangan balas dilancarkan.

Martinelli memaksa penjaga gol United, David De Gea melakukan dua aksi penyelamatan ketika pasukan pelawat mula mendominasi tetapi tuan rumah melakar impian 10 minit sebelum rehat.

Antony dari Brazil, yang dipindahkan dari Ajax minggu lalu, dilihat di sebelah kanan oleh Rashford dan dengan tenang melepaskan rembatan kaki kiri ke sudut paling bawah.

Arsenal sepatutnya menyamakan kedudukan, apabila Odegaard yang cemerlang menghantar bola ke arah Gabriel Jesus di dalam kotak penalti dan selepas dicabar oleh Raphael Varane bola jatuh kepada Saka yang memasukkan bola ke gawang.

United mungkin panik atau lenyap musim lalu tetapi enam minit kemudian kembali mendahului apabila Bruno Fernandes menemui Rashford dengan hantaran yang hebat, dan penyerang England itu dengan yakin menewaskan Aaron Ramsdale.

Satu lagi tindak balas pantas yang membawa kepada gol ketiga United dengan Eriksen yang cemerlang melepasi bola dan melepaskan bola ke Rashford untuk penyudah mudah.

Kemenangan empat perlawanan, termasuk ke atas Liverpool dan Arsenal, benar-benar mengubah mood di Old Trafford dan Ten Hag sememangnya gembira dengan ketabahan pemainnya.

“Semangat daripada pasukan ini, mereka boleh menangani halangan jadi kami melakukannya, ia benar-benar hebat dan menunjukkan mentaliti anda – kami telah benar-benar memperbaikinya,” katanya.

“Kami gembira dan berpuas hati dengan kemenangan itu, juga prestasi menentang pasukan yang sangat bagus – mereka bermain dengan sangat baik,” katanya.

United naik ke tangga kelima dalam kedudukan, tiga mata di belakang Arsenal.

Bos Gunners, Mikel Arteta bimbang pasukannya tidak memanfaatkan persembahan yang baik.

“Saya sangat kecewa kerana kami tidak memenangi perlawanan itu. PKami tidak memenanginya kerana kami kurang disiplin dalam beberapa ketika dan kami tidak cukup kejam di depan gawang,” katanya. – Agensi


Nazri beri amaran kepada Zahid, berhenti laga-lagakan MT dan MP UMNO

Pemimpin senior parti, Datuk Seri Nazri Aziz memberi amaran kepada Presiden UMNO, Datuk Seri Ahmad Zahid Hamidi supaya berhenti membuat tindakan melaga-lagakan Majlis Tertinggi (MT) dengan Ahli-Ahli Parlimen (MP) parti itu.

Ahli Parlimen Padang Rengas itu berkata Zahid tidak seharusnya berterusan mencetuskan pergaduhan dalam parti, ia selepas spekulasi bertiup kencang Zahid akan menggunakan MT untuk mendesak MP UMNO keluar kerajaan Perikatan Nasional (PN) esok.

“Zahid ini dia cuba memecah-belahkan parti, sekarang ini dia nak melaga-lagakan MT dengan MP UMNO demi kehendak peribadinya,” kata Nazri kepada Agenda Daily dalam perbualan telefon semalam.

Sekiranya Zahid tidak mahu nasibnya berdepan dengan tentangan lebih hebat selepas ini, Nazri menasihati Zahid agar berhenti dengan tindakannya yang hanya akan memecahkan parti dan merugikan rakyat selepas ini.

“Saya tidak bersetuju dengan tindakan untuk mendesak MP UMNO dan BN keluar daripada kerajaan PN, ini sangat tidak wajar… negara sedang berdepan krisis Covid-19, kenapa sekarang nak ambil tindakan seperti ini?

“Jika Zahid masih berterusan macam ini, saya akan lawan dia… saya akan lawan dalam Parlimen nanti,” katanya.

Menurutnya lagi, sekarang sudah terbukti Zahid berpakat dengan Ketua Pembangkang, Datuk Seri Anwar Ibrahim dan DAP selepas pendedahan pengakuannya semasa pertemuan dengan MP UMNO dan Barisan Nasional (BN) baru-baru ini di Wisma Perwira.

“Semasa dia bertemu MP UMNO dan BN dia dah buat pengakuan, sebenarnya saya sudah tahu lama lagi dia ini penipu… Ini terbukti dia penipu, tindakan perlu diambil terhadap Zahid susulan pengakuan terbaharu ini,” kata Nazri yang merujuk kepada laporan media berhubung pengakuan tersebut.

Nazri menyifatkan pengakuan tersebut adalah bukti jelas Zahid sendiri melanggar ketetapan Perhimpunan Agung UMNO (PAU) 2020 dan tindakan boleh diambil terhadapnya kerana membelakangi keputusan badan tertinggi itu.

“Zahid sudah mengaku, bukankah itu sudah melanggar ketetapan PAU… jadi, sekarang sudah terbukti ada kesalahan dilakukan Zahid dan melanggar peraturan parti dan boleh dikenakan tindakan disiplin parti,” ujarnya.

Terdahulu, Astro Awani mendedahkan rakaman klip audio tular dengan Anwar disahkan ketulenannya oleh Zahid sendiri semasa pertemuan semalam.

Sumber memberitahu Astro Awani, Zahid membuat pengakuan itu dihadapan MP UMNO dan BN semasa pertemuan yang berlangsung selama lebih dua jam itu.

“Selain keputusan mesyuarat yang menolak cadangan menarik semula sokongan kepada kerajaan PN, beliau (Zahid) mengaku kepada semua itu suaranya dalam perbualan bersama Anwar yang viral tidak lama dahulu selain telah menandatangani surat akuan bersumpah (SD) menyokong Anwar sebagai Perdana Menteri,” kata sumber yang dipetik Astro Awani itu.

UMNO dijadualkan mengadakan mesyuarat MT hari ini dan bakal memuktamadkan keputusan sama ada MP UMNO akan kekal dalam kerajaan PN atau sebaliknya. Bagaimanapun sumber parti memberitahu kemungkinan besar Zahid akan cuba mendesak MT membuat ketetapan MP UMNO perlu meninggalkan kerajaan PN.


Kabinet minta PM tumpu kepada persiapan banjir, bukan PRU-15: Azmin

Persiapan menghadapi kemungkinan banjir perkara adalah keutamaan Kabinet dan bukan pilihan raya umum ke-15 (PRU-15), kata Datuk Seri Mohamed Azmin Ali.

Azmin yang juga Menteri Perdagangan Antarabangsa dan Industri memberitahu Kabinet tidak pernah bersetuju supaya PRU-15 disegerakan seperti didakwa Setiausaha Agung UMNO, Datuk Seri Ahmad Maslan sebaliknya kerajaan mahu menumpukan kepada aspek persediaan menghadapi bencana banjir pada hujung tahun.

“Ya sebab itu memang perkara (PRU-15) yang telah dijangkakan bahawa untuk kepentingan individu tertentu di dalam UMNO.

“Perdana Menteri dipaksa untuk menetapkan tarikh pilihan raya umum ataupun pembubaran tetapi kita juga bincang dalam jemaah menteri bahawa kita harus berpegang kepada perlembagaan yang jelas menyatakan bahawa Jemaah Menteri yang akan memberikan nasihat kepada Yang di-Pertuan Agong dan Perdana Menteri (PM) akan membawa mandat daripada Jemaah Menteri.

“Jadi dalam perbincangan awal kita telah menyatakan kepada PM supaya tumpuan diberikan kepada persiapan kemungkinan. Apabila berlaku banjir kerana kebajikan rakyat dan keselamatan rakyat itu perlu diberikan keutamaan,” katanya selepas sidang media semasa pelancaran jentera pilihan raya Bersatu Selangor hari ini.

Jelas Azmin lagi, Kabinet berpandangan masih terdapat masa yang panjang untuk mengadakan PRU-15 dan tidak perlu tergesa, malah secara peribadi menyatakan pandangan sedikit masa lagi diperlukan untuk memastikan keadaan ekonomi kembali stabil.

“Kita masih ada masa yang panjang untuk mengadakan pilihan raya umum tidak perlu tergesa-gesa.

“Yang kedua saya juga telah memberikan pandangan walaupun situasi ekonomi negara semakin baik, semakin pulih berdasarkan data dan statistik yang telah diumumkan.

“Namun saya sebagai mewakili kementerian yang bertanggungjawab tentang pelaburan dan perdagangan, merasakan kita perlu sedikit masa lagi untuk meyakinkan pelabur-pelabur asing supaya dapat terus melabur di Malaysia dan menjadikan Malaysia sebagai destinasi pelaburan kerana hanya dengan pelaburan-pelaburan baru ini kita dapat mencipta pertumbuhan ekonomi yang mampan dan dapat mencipta pekerjaan,” katanya lagi yang juga Ahli Majlis Pimpinan Tertinggi (MPT) Bersatu.

Terdahulu, media melaporkan Ahmad berkata Datuk Seri Ismail Sabri Yaakob juga membuat keputusan supaya PRU-15 diadakan tahun ini.

Pada masa sama, beliau membayangkan bahawa isu keputusan Majlis Tertinggi (MT) UMNO yang dikatakan mendahului Jemaah Menteri dalam menentukan pembubaran Parlimen dan mengadakan PRU-15, juga tidak timbul.

Ini kerana menurut beliau, mesyuarat MT pada Jumaat lalu telah diberi gambaran mengenai mesyuarat Jemaah Menteri dalam perkara berkenaan.

Memetik BH hari ini, Ahli Parlimen Pontian itu berkata keputusan mengadakan PRU-15 pada tahun ini juga dibuat PM yang juga Naib Presiden UMNO yang hadir pada mesyuarat MT Jumaat lalu.

Katanya, UMNO bukan mahu mengambil kuasa mahu pun mendahului Kabinet, namun oleh kerana PM adalah sebahagian pemimpin tertinggi parti, maka ia perlu membuat keputusan bersama.

“Oleh kerana PM daripada UMNO, maka kita nyatakan pendirian berkaitan mengenai PRU-15. Yang akan menghadap Yang di-Pertuan Agong untuk mendapat perkenan juga adalah PM.

“Atas sebab itu, UMNO perlu buat keputusan yang memandu ke arah PRU-15, bukan parti lain. Kita harap panduan dibuat itu akhirnya berjaya membawa kepada pilihan raya diadakan.

“Apatah lagi PM adalah sebahagian yang buat keputusan itu (PRU-15) kerana beliau hadir dalam Mesyuarat Top Five, Biro Politik dan MT Jumaat lalu.

“Dalam urusan Kabinet itu tentunya sudah diselesaikan. Walaupun saya tiada dalam Kabinet namun MT ada diberi gambaran mesyuarat Kabinet,” katanya.


Biadab persenda ibadah solat, kata Timbalan Presiden PAS

Tindakan sesetengah pihak yang mempersenda ibadah solat dilakukan anggota Jabatan Amal PAS di kawasan air terjun di Gunung Jerai, Yan, Kedah, sebagai bahan gurauan atau troll politik, amat biadab sekali.

Malah sesetengah pihak menganggap gurauan dan troll politik itu menunjukkan golongan sekular berusaha menanam racun kepada ummah untuk menafikan kewujudan agama di dalam politik.

Ada juga yang mengecam perbuatan troll itu dibuat kerana solat berkenaan dilakukan oleh PAS, sedangkan sebelum ini ada gambar yang menunjukkan penghantar barang, peniaga tepi jalan, petani atau pekerja binaan mengerjakan solat tidak pula menjadi bahan gurauan.

“Tapi bila Unit Amal keluarkan foto solat di atas batuan, sekonyong2 timbul kecaman dan kejian. Pelik sungguh,” kata seorang netizen, ketika mengulas kenyataan Timbalan Presiden PAS, Datuk Seri Tuan Ibrahim Tuan Man.

Terdahulu, Tuan Ibrahim mengecam tindakan sesetengah pihak yang menjadikan ibadah dikerjakan anggota jabatan itu, sebagai bahan gurauan dan troll politik.

“Amat biadab jika ibadah solat yang diwajibkan dan diharuskan dalam keadaan tertentu dijadikan bahan gurauan atau troll politik oleh segelintir pihak yang tidak bertanggungjawab,” katanya dalam kenyataan hari ini.

Seorang anggota Jabatan Amal PAS bersolat di atas batu di kawasan air terjun di Yan, Kedah. – Gambar dari FB Menteri Besar Kedah.

Beliau turut memetik hadis Rasulullah yang diriwayatkan Imam at-Tarmizi bermaksud “daripada Mu’az bin Jabal RA, bahawa Nabi SAW bersabda (maksud), “Pokok segala urusan adalah Islam, tiangnya adalah solat dan kemuncaknya adalah jihad”.

“Solat didirikan setelah memenuhi syarat dan rukun walaupun ketika di lautan, di hutan, di udara hatta di angkasa lepas sekalipun. Paling penting adalah menjaga solat,” katanya.

Dua hari lalu, Menteri Besar Kedah Muhammad Sanusi Md Nor turut berkongsi gambar anggota Jabatan Amal PAS melaksanakan misi bantuan, termasuk mencuci rumah penduduk dan membersihkan kawasan air terjun di sekitar Gunung Jerai, Yan.

“Ini sebahagian dari anggota Jabatan Amal Malaysia yang turun ke Yan untuk misi bantuan. Ada yang bantu cuci rumah. Ada yang bantu memasak untuk mangsa dan petugas. Ada yang potong kayu yang hanyut untuk ‘clear’ jalan.

“Ini kumpulan yang ditugaskan untuk tarik paip besar dari bawah ke atas gunung untuk ambil bekalan air dari atas,” katanya berkongsi gambar itu di dalam Facebook beliau.


Kesiapsagaan Aset Pertahanan perlu menjadi tumpuan kerajaan

Dalam negara sibuk menguruskan pandemik Covid-19, ramai yang kurang memberi tumpuan kepada isu keselamatan negara daripada ancaman-ancaman bukan wabak.

Namun hakikatnya, kita masih berhadapan dengan ancaman musuh-musuh yang sama malah mungkin lebih berbahaya.

Sebagai seorang pesara tentera, saya menyambut baik kenyataan Menteri Pertahanan, YB Datuk Seri Hishammuddin Hussein yang menegaskan bahawa pihak Angkatan Tentera Malaysia (ATM) akan mempertingkatkan kesiapsiagaan di darat, udara dan di laut untuk berhadapan sebarang ancaman pencerobohan di Sabah dan juga bersedia berhadapan sebarang ancaman siber.

Kesiapsiagaan ini perlu dilihat bukan sahaja dari segi persedian pegerakan fizikal dan tahap persediaan mental dan moral wirawan dan wirawati negara, tetapi juga merangkumi ilmu dan senjata yang moden dan berteknologi tinggi.

Kerajaan perlu memastikan ATM mempunyai aset aset yang moden dan mampu digunakan secara efektif dalam berhadapan ancaman abad ke-21.

Kita perlu memiliki aset-aset yang berteknologi tinggi, efektif dari segi kos dan mudah diselanggarakan oleh anggota-anggota tentera di darat, udara dan di perairan.

Langkah kerajaan untuk memastikan projek-projek perintis dalam industri pertahanan tempatan harus dipertingkatkan lagi untuk memastikan aset-aset strategik pertahanan ini dapat dihasilkan di dalam negara oleh anak tempatan.

Misalnya, projek pembuatan kapal tempur pesisir atau Littoral Combat Ship (LCS) oleh industri pertahanan tempatan yang amat diharapkan oleh sahabat-sahabat saya dalam anggota anggota Tentera Laut Diraja Malaysia (TLDM).

Walaupun dihambat pelbagai cabaran terutamanya dari segi kos dan diberhentikan sementara ketika pertukaran Kerajaan pada tahun 2018, projek ini perlu diteruskan secepat mungkin.

Kertas Putih yang diterbitkan oleh Kementerian Pertahanan pada ketika itu juga menyokong projek LCS yang merupakan sebahagian daripada agenda transformasi aset TLDM 15 to 5 yang telah dimulakan sejak tahun 2015.

Menteri Pertahanan baru-baru ini juga menegaskan bahawa kapal tempur pesisir ini akan siap dan diterima oleh TLDM pada tahun 2025. Ini merupakan satu langkah tegas dan berani.

Aset penting seperti ini tidak boleh dilengahkan. Ini soal maruah dan kedaulatan negara. Benar, wang dan ringgit- soal kos itu penting. Namun kita juga perlu menilai dari segi keperluan untuk melengkapi sistem pertahanan negara.

Langkah Kerajaan untuk meneruskan projek ini perlu terus disokong dan punca kelewatan harus diperhalusi dan diambil tindakan supaya tidak berlaku lagi.

Namun, agenda besar Kerajaan untuk memastikan anggota tentera kita dipersiapkan dengan aset aset berkualiti dan kemahiran mengendalikan aset ini perlu diteruskan.

Sememangnya, kesiapsagaan aset aset pertahanan negara ini harus terus menjadi tumpuan Kerajaan. Jangan kita terlalai dan terleka, kerana ancaman terhadap keselamatan negara boleh berlaku bila-bila masa.

Jangan terhantuk baru terngadah!

Abdul Wahid Mohd Don (Pesara ATM)
Setiawangsa, Kuala Lumpur

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tanya saja bukan tuduh

Menteri Sumber Manusia, Datuk Seri M Saravanan kata Tan Sri Muhyiddin tak dapat laporan terkini mengenai pengambilan pekerja asing.

Saya hairan juga. Setiap kali mesyuarat MPN, yang datang beri taklimat ialah pegawai kanan Kementerian Sumber Manusia. Adakah pegawai tak melaporkan perkembangan terkini kepada MPN? Tak mungkin.

Dalam mesyuarat yang lalu pada 27 September 2022, yang datang beri taklimat kepada MPN ialah Timbalan Ketua Setiausaha KSM. Dilaporkan hanya 76,000 pekerja asing berjaya dibawa masuk daripada lebih 400,000 permohonan yang telah diluluskan dan telah dibayar levi.

Dilaporkan juga, 10,000 pekerja asing dari Bangladesh akan dibawa masuk menerusi “projek khas” yang tidak melalui sistem Foreign Workers Centralized Management System (FWCMS).

MPN membangkitkan persoalan jika 10,000 boleh dibawa masuk tanpa melalui sistem FWCMS, kenapa tidak boleh lebih ramai lagi dibawa masuk tanpa melalui sistem ini untuk menampung kekurangan pekerja yang meruncing pada masa ini?

Tiada jawapan diberikan. Baru-baru ini, pegawai dari syarikat yang mengendalikan FWCMS disoal siasat oleh SPRM.

Adakah terdapat perkara yang disembunyikan daripada pengetahuan MPN?

Saya tanya saja. Saya bukan tuduh.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tangguh PRU-15, biar negeri pinda dahulu perlembagaan antilompat

DAP berpendapat Pilihan Raya Umum Ke-15 (PRU-15) wajar ditangguhkan sehingga semua negeri melaksanakan pindaan terhadap Perlembagaan Negeri masing-masing dengan memasukkan undang-undang antilompat parti.

Pengerusi DAP Kebangsaan Lim Guan Eng berkata undang-undang berbeza antara Perlembagaan Persekutuan dan negeri tidak sepatutnya wujud bagi membersihkan kerangka politik negara daripada wakil rakyat yang didakwa mengambil kesempatan dan sanggup menjual prinsip serta mengkhianati mandat rakyat demi mengejar kekayaan dan jawatan politik.

“Atas sebab ini, adalah menjadi kewajipan bagi Ismail (Perdana Menteri Datuk Seri Ismail Sabri Yaakob) untuk melaksanakan undang-undang antilompat parti ke seluruh negara.

“(Ia boelh dilakukan) dengan menangguhkan pilihan raya umum sehingga undang-undang bersejarah ini meresap ke dalam setiap badan perundangan dan menyemai semangat reformasi baharu kepada wakil rakyat akan datang,” katanya dalam satu kenyataan hari ini (29 Julai).

Ahli Parlimen Bagan itu berkata beliau telah berbincang dengan Ketua Pembangkang Datuk Seri Anwar Ibrahim, semalam dan bersetuju supaya tiga negeri ditadbir Pakatan Harapan (PH) meminda Perlembagaan dan undang-undang tubuh negeri masing-masing secepat mungkin sebaik saja Rang Undang-Undang (RUU) Perlembagaan (Pindaan) (No 3) 2022 diluluskan.

Justeru, katanya, Perdana Menteri perlu memberikan komitmen sama dengan mengarahkan kerajaan negeri di bawah pentadbiran Barisan Nasional (BN) dan Perikatan Nasional (PN) untuk turut meminda Perlembagaan Negeri masing-masing berkaitan undang-undang antilompat parti.

Dewan Rakyat, semalam mencatat sejarah apabila RUU Perlembagaan (Pindaan) (No 3) 2022 berkaitan larangan Ahli Parlimen bertukar parti diluluskan dengan sokongan majoriti lebih dua pertiga.

RUU yang digubal berasaskan lapan parameter utama itu diluluskan menerusi undi belah bahagian selepas dibentangkan Perdana Menteri, kelmarin.

Guan Eng juga menyifatkan kelulusan RUU itu adalah kejayaan besar kepada perjuangan panjang parti pembangkang untuk menyingkirkan wakil rakyat yang melompat parti.

“Marilah kita memenuhi misi bersejarah ini dengan mengisi undang-undang anti lompat parti ini, bukan saja dengan kuasa undang-undang tetapi disemai dengan kekuatan moral baharu integriti politik dan kebertanggungjawaban untuk memulihkan kepercayaan rakyat bahawa undi mereka mempunyai nilai yang sangat berkuasa sehingga tidak boleh dijual beli,” katanya.


Penularan varian Delta di Australia merebak ke New Zealand

Pihak berkuasa Australia semakin bimbang penularan varian Delta Covid-19 semakin meluas di negeri New South Wales, wilayah terpadat di negara itu yang turut termasuk Sydney, susulan 633 lagi kes baharu dilaporkan dalam tempoh 24 jam semalam.

Jumlah itu meningkat berbanding angka tertinggi yang dicatatkan pada Sabtu yang membabitkan seramai 466 individu dijangkiti Covid-19 di negeri berkenaan.

Tiga pesakit Covid-19 juga disahkan meninggal dunia semalam – kes kematian pertama sejak pertengahan Jun lalu – menjadikan keseluruhan sejak wabak itu kali pertama dikesan di Sydney pada pertengahan Jun kepada 60 individu.

“Saya mengambil berat dengan apa yang berlaku, tidak dapat saya gambarkan perasaan itu dengan peningkatan jumlah kes yang semakin meningkat ini,” kata Pengarah Kesihatan New South Wales, Kerry Chant.

“Jangkitan turut dilaporkan di beberapa bandar di wilayah barat, utara dan tengah New South Wales sejak beberapa hari lalu.

“Varian Delta benar-benar meletakkan New South Wales di atas mata pisau,” kata Timbalan Ketua Menteri, John Barilaro.

Sydney diletakkan di bawah perintah sekatan dan penutupan sejak 26 Jun, sebelum dikuatkuasakan di seluruh negeri itu mulai Sabtu lalu.

Ketua Menteri Gladys Berejiklian pula menolak kritikan bahawa perintah sekatan di Sydney tidak ketat, dengan menggambarkan penutupan sedia ada sebagai ‘sangat keras dan sangat ketat’ serta berdasarkan nasihat kesihatan pakar.

Sementara itu, ibu negara, Canberra yang dikelilingi New South Wales turut melaporkan 22 kes baharu Covid-19 yang dikatakan dibawa dari Sydney, berbanding 67 kes yang dikesan minggu lalu.

Dalam perkembangan lain, New Zealand melaporkan kes baharu Covid-19 di negara itu, pertama kali sejak enam bulan lalu.

Perdana Menteri New Zealand, Jacinda Ardern memaklumkan bahawa jumlah kes Covid-19 dijangka terus meningkat apabila terdapat beberapa individu yang telah dijangkiti pergi ke gereja, sekolah, kasino dan hospital.

Ardern turut menyeru orang ramai untuk memakai pelitup muka ketika berada tempat awam seperti di pasar raya, stesen minyak dan farmasi ketika perintah sekatan dilaksanakan.

Kelmarin, Kerajaan New Zealand melaksanakan perintah penutupan dan sekatan selama tiga hari, manakala Auckland dan Coromandel melanjutkan perintah itu sehingga tujuh hari setelah kes jangkitan pertama dikesan di negara itu.

Ardern berkata, kajian yang dilakukan mengesahkan bahawa varian Delta itu berasal dari Sydney, walaupun pihaknya belum mempunyai alasan yang tepat tentang bagaimana varian tersebut dapat tersebar di sempadan kawalan kuarantin. – Agensi


Ketika rakyat Selangor berdepan bencana, MP Amanah berada di gunung salji Iran

Penduduk di Selangor dan beberapa negeri lain ketika ini sedang berdepan bencana banjir besar yang menyebabkan kerosakan harta benda dan ramai yang hilang tempat tinggal, bagaimanapun seorang Ahli Parlimen (MP) pembangkang nampaknya seronok bercuti di luar negara.

Kelibat MP Amanah Hulu Langat, Hasanuddin Mohd Yunus nampaknya tidak kelihatan bagi membantu orang ramai di Parlimennya yang terjejas akibat bencana banjir, rupa-rupanya beliau didapati sedang seronok bercuti di luar negara.

Malah, Hasanuddin sendiri berkongsi dalam akaun Facebooknya status sedang bercuti di pergunungan Tochal Iran pada ketinggian 5,000 kaki bersama isterinya pada 18 Disember baru-baru ini.

Selangor antara negeri yang paling terjejas teruk akibat banjir yang melanda selepas hujan turun tanpa henti untuk beberapa hari.

Hulu Langat antara kawasan yang terjejas dalam bencana banjir yang melanda negara pada 18 Disember, banyak kerosakan harta benda dan ramai juga yang hilang tempat tinggal.

Keadaan selepas banjir di Hulu Langat.

Ribuan terpaksa dipindahkan ke pusat pemindahan sementara (PPS) di Hulu Langat selepas paras air yang tinggi naik secara mendadak ekoran hujan yang tidak berhenti.

Tiga kematian direkodkan di PPS di Hulu Langat, manakala ratusan kediaman dan kenderaan musnah selepas daerah ini dilanda banjir pada Ahad.

Pegawai Daerah Hulu Langat, Dr Aini Ahmad berkata, jumlah kematian di PPS itu berdasarkan laporan PPS Hulu Langat yang diterima setakat jam 1.15 petang pada Ahad.

Selain itu, kawasan lain di Selangor seperti Shah Alam boleh dikatakan lumpuh ekoran banjir yang melanda sekitar ibu negeri Selangor itu dengan majoriti kawasan dinaiki selain jalan-jalan utama yang menghubungkan bandar raya itu terputus.

Ribuan orang terperangkap kerana ada yang tidak boleh keluar dari Shah Alam, sementara yang berada di luar pula tidak boleh pulang ke rumah masing-masing di Shah Alam kerana jalan-jalan utama termasuk Lebuhraya Persekutuan, Lebuhraya Lembah Klang Utara (NKVE) dan Lebuhraya Lingkaran Tengah (ELITE) ditenggelami air.

Perkongsian di media sosial juga menunjukkan banyak kawasan perumahan di Shah Alam dinaiki air ekoran hujan yang berterusan sejak semalam.

Selain itu, kawasan-kawasan lain di Selangor turut berdepan situasi sama apabila ramai masih terperangkap di kediaman masing-masing kerana kelewatan pasukan penyelamat datang membantu.

Jumlah taburan hujan beberapa hari sebelum ini di Selangor, menyamai taburan sebulan, sekali gus mengakibatkan air sungai melimpah dan banyak kawasan dilanda banjir.


Tak akan minta maaf, kata Sanusi berhubung saman taikun

Tiada permohonan maaf akan dibuat kepada Tan Sri Vincent Tan dan Berjaya Land Berhad, kata Datuk Seri Muhammad Sanusi Md Nor.

Menteri Besar Kedah sementara itu berkata proses mahkamah sedang berjalan dan setakat ini tidak akan meminta maaf kepada taikun terkenal tersebut.

“Tak akan (minta maaf)…kes itu masih berkembang dan dokumen sedang diserahkan, jadi kita tengok sehari dua lagi,” katanya dipetik laporan BH.

Beliau berkata demikian ketika mengulas mengenai tuntutan permohonan maaf secara terbuka yang dikemukakan tokoh korporat itu bersama dan Berjaya Land ke atasnya.

Selain itu, pihak berkenaan turut menuntut pampasan ganti rugi RM200 juta daripada Sanusi susulan dakwaan Menteri Besar itu yang dikatakan membuat kenyataan berunsur fitnah dan tidak benar mengenai Projek Gerbang Maritim Selangor (SMG).

Sanusi dikatakan menyampaikan ucapan berbaur politik, fitnah, palsu, tidak berasas dan tanpa bukti bertujuan menggugat Vincent Tan dan Berjaya Land secara langsung atau tidak langsung berkaitan projek terbabit ketika ‘Jelajah Mega Perikatan Nasional (PN) Best’ dan ‘PN Best Sayangi Kedah Sejahtera Mega Tour’ pada 2 Ogos lalu.

Dalam perkembangan berasingan Sanusi yang juga Ketua Pengarah Pilihan Raya PN menganggap Perdana Menteri, Datuk Seri Anwar Ibrahim tidak sewajarnya mengumumkan kenaikan kadar Skim Subsidi Harga Padi (SSHP) ketika hari pengundian Pilihan Raya Negeri (PRN) semakin hampir.

“Tak patut (umum dekat pilihan raya)…kalau tak ada pilihan raya tak boleh buatkah?

“Buatlah di luar musim pilihan raya, ini nampak sangat,” katanya.

Dalam pada itu, beliau menasihatkan pengundi terutamanya pesawah yang bakal menerima subsidi itu supaya menerima bantuan Kerajaan Persekutuan berkenaan, namun tetap mengundi PN pada 12 Ogos ini.

Beliau berkata, langkah itu dilihat sebagai cara ‘menghalalkan’ bantuan berkenaan atau ia boleh dianggap sebagai rasuah menjelang PRN kali ini.

“Kalau dari segi pesawah sudah tentu mereka ucap terima kasih (kepada PMi), tapi saya nak pesan kepada pesawah, duit tu dapat terima tapi undi PN,” katanya lagi.


Mangsa tetakan meninggal, tuduhan mencederakan bakal diubah

Pengawal keselamatan yang cedera di kepala dan tangan kiri akibat dilibas pedang meninggal dunia ketika mendapatkan rawatan di Hospital Sultan Abdul Halim (HSAH), di Sungai Petani, semalam.

Mangsa, Ismail Ahmad, 58, menghembuskan nafas terakhir kira-kira jam 6 petang semalam selepas dimasukkan ke hospital sejak Khamis lalu.

Susulan itu, seorang lelaki yang sebelum ini mengaku bersalah di Mahkamah Sesyen Sungai Petani, semalam, atas tuduhan mencederakan mangsa menggunakan sebilah pedang, bakal dikenakan tuduhan membunuh mengikut Seksyen 302 Kanun Keseksaan.

Tertuduh, R Subramaniam, 41, mengaku bersalah mendatangkan kecederaan sebelum mahkamah menetapkan 29 Ogos untuk tarikh hukuman sementara menunggu laporan perubatan penuh mangsa.

Mahkamah turut membenarkan Subramaniam diikat jamin RM12,000 dengan seorang penjamin selain mengenakan syarat tambahan dengan meminta tertuduh melapor diri setiap awal bulan di Ibu Pejabat Polis Daerah Kuala Muda sehingga kesnya selesai.

Susulan kejadian itu juga berlaku penyebaran berita palsu di media sosial yang cuba dilakukan individu tertentu dipercayai sengaja mahu mencetuskan isu perkauman, namun polis menafikannya.

Memetik BH, Ketua Polis Daerah Kuala Muda, Asisten Komisioner Zaidy Che Hassan mengesahkan kematian mangsa, namun enggan mengulas lanjut mengenainya kerana siasatan masih dijalankan.

Difahamkan, mayat dihantar ke Hospital Sultanah Bahiyah (HSB) Alor Setar dan punca kematian mangsa akan diketahui selepas bedah siasat yang dijangka dilakukan dalam masa terdekat.

Dalam kejadian pada jam 4.40 petang Khamis lalu, Allahyarham Ismail cedera di kepala dan tangan kiri selepas dilibas pedang oleh seorang lelaki yang tidak berpuas hati kerana ditegur mangsa ketika dia menunggang motosikal.

Mangsa dikatakan menegur perbuatan lelaki terbabit yang ketika itu dilihat menunggang motosikal secara berbahaya di kawasan tapak projek berkenaan sebelum berlaku pertengkaran antara mereka.

Lelaki terbabit beredar sebelum datang semula bersama dua rakan dan melibas sebilah pedang terhadap mangsa sehingga pengawal keselamatan terbabit terpaksa dikejarkan ke hospital.


Lebih separuh populasi Malaysia sudah terima vaksin Covid-19

Lebih separuh daripada keseluruhan populasi Malaysia telah menerima sekurang-kurangnya satu dos suntikan vaksin Covid-19 sejak dilancarkan Februari lalu, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV), hari ini.

Dalam usaha untuk mencapai imuniti kelompok di seluruh negara, Program Imunisasi Covid-19 Kebangsaan (PICK) memperhebatkan pemberian vaksin kepada penduduk negara ini.

Sejak bermula PICK hingga 11 Ogos 2021, lebih 25.68 juta dos vaksin telah diberikan membabitkan 16,347,422 dos pertama atau 50.1 peratus daripada populasi penduduk, dan 9,516,141 dos kedua (29.1 peratus).

Sementara 69.8 peratus penduduk dewasa pula menerima suntikan dos pertama dan 40.7 peratus lagi melengkapkan dos kedua masing-masing.

Lembah Klang yang merangkumi Selangor, Kuala Lumpur dan Putrajaya – dua negeri yang mencatatkan bilangan jangkitan Covid-19 tertinggi di Malaysia – merekodkan jumlah tertinggi pemberian vaksin iaitu sebanyak 9,899,269 dos.

Berdasarkan data yang dikeluarkan hari ini juga lima lagi negeri mencatatkan jumlah pemberian vaksin tertinggi iaitu Sarawak sebanyak 3,360,531 dos; Johor (2,119,544 dos); Sabah (1,702,225 dos); Perak (1,541,781 dos); dan Pulau Pinang (1,341,043 dos).

Semalam sahaja sebanyak 497,352 dos pertama dan kedua diberikan di seluruh negara dengan jumlah tertingginya kekal di Selangor membabitkan 108,815 dos.

Jumlah pecahan pemberian harian vaksin di seluruh negara pada 11 Ogos 2021.


Adakah UMNO hanya utama PRU, tak peduli rakyat perlu bayar lebih?

Pengerusi DAP Lim Guan Eng hari ini menuduh Kerajaan Persekutuan tidak mempedulikan beban kewangan rakyat akibat kejatuhan nilai ringgit sehingga ke paras terendah dalam tempoh 24 tahun.

Bekas menteri kewangan itu memberi amaran bahawa penurunan itu bukan sementara apabila nilainya terus merosot melebihi 11 peratus tahun ini berbanding dolar Amerika Syarikat (AS) sejak 1 Januari lalu.

Menurutnya nilai ringgit juga telah jatuh berbanding mata wang rakan dagangan utama iaitu sebanyak lebih 4 peratus berbanding rupiah Indonesia dan jatuh ke paras terendah bersejarah RM3.26 kepada dolar Singapura.

“Lebih membimbangkan bagaimana kejatuhan ringgit berbanding dolar AS tidak memberi masalah besar sedangkan 80 peratus daripada eksport dan import kita diinvois dalam dolar AS? Terutama bil import makanan pada 2021 berjumlah RM63 bilion.

“Kerajaan berhujah yang penurunan ringgit bukan satu masalah besar kerana mata wang lain jatuh lebih teruk atau penurunan ringgit hanya bersifat sementara. Ini adalah salah dan tidak jujur kerana menutup mata akan bebanan kewangan yang dihadapi oleh rakyat dan peniaga akibat ringgit yang lemah,” katanya dalam kenyataan hari ini.

Ahli Parlimen Bagan menuduh pemimpin UMNO dalam kerajaan mengutamakan kepentingan parti berbanding kesejahteraan awam dan ekonomi negara dengan desakan berulang kali mereka supaya Pilihan Raya Umum Ke-15 (PRU-15) diadakan tahun ini.

Menurutnya UMNO terlepas peluang untuk membuktikan mereka mengambil berat terhadap rakyat Malaysia apabila mengekalkan Tan Sri Annuar Musa sebagai pengerusi Pasukan Petugas Khas Kabinet Jihad Melawan Inflasi, tetapi sebaliknya telah gagal.

Lim berkata Indeks Harga Pengguna dan inflasi makanan masing-masing berada pada 3.4 peratus dan 6.1 peratus pada Jun apabila Annuar dilantik sebagai pengerusi dan masing-masing meningkat kepada 4.7 peratus dan 7.2 peratus dalam tempoh dua bulan.

Beliau juga menyalahkan Annuar atas keputusan Bank Negara menaikkan Kadar Dasar Semalaman (OPR) sebanyak 25 mata asas kepada 2.5 peratus, dengan mendakwa bahawa akibatnya peminjam perlu membayar kos yang lebih tinggi.

“Sekurang-kurangnya UMNO sepatutnya menuntut sama ada Annuar meletakkan jawatan atau meminta Perdana Menteri Datuk Seri Ismail Sabri Yaakob mengambil alih jawatan Pengerusi,” katanya.

“Bank Negara tidak yakin dengan keupayaan Annuar untuk melawan inflasi dan dijangka meningkatkan OPR dalam dua mesyuarat seterusnya pada November tahun ini dan Januari tahun depan kepada sekurang-kurangnya 3 peratus atau lebih tinggi.

“Adakah UMNO mengambil berat bahawa rakyat perlu membayar lebih?”


Indonesia bersedia hadapi gelombang Omicron

Pejabat Eksekutif Presiden Indonesia (KSP) memaklumkan republik itu sudah melakukan persediaan untuk berdepan dengan gelombang jangkitan baharu akibat varian Omicron yang pantas menular dan mungkin akan melonjakkan kes jangkitan harian Covid-19.

Kerajaan republik itu mengambil langkah awal dengan menyediakan lebih 1,011 hospital dan 82,168 katil di seluruh negara.

Penasihat kanan KSP, Abraham Wirotomo berkata kerajaan sudah menyediakan semua peralatan perlindungan diri, ubat-ubatan dan diagnostik serta keperluan perubatan lain, mencukupi bagi tempoh tiga bulan akan datang.

“Memandangkan mungkin lebih banyak kemasukan pelancong asing ke Indonesia dalam tempoh beberapa bulan akan datang, perkhidmatan kesihatan perlu bersiap sedia menghadapi sebarang kemungkinan peningkatan kes Covid-19,” katanya.

Jelasnya, beberapa hospital khas untuk rawatan Covid-19 sudah mengetatkan syarat lawatan dan mengehadkan kemasukan ke hospital terhadap pesakit bukan Covid-19 untuk mengelakkan berlakunya peningkatan kes secara mendadak.

Sehingga kini, lebih 138 kes melibatkan varian Omicron dikesan, di mana 135 kes daripadanya adalah kes import dan tiga lagi akibat penularan tempatan dengan satu di Jakarta dan dua di Surabaya.

Indonesia masih mendominasi tempatan pertama di Asia Tenggara sebagai pusat wabak Covid-19 dengan merekodkan lebih 54,000 kes pada pertengahan Julai tahun lalu, namun trend jangkitan kini menunjukkan penurunan.

Sehingga semalam, data diperoleh Pasukan Petugas Covid-19 Indonesia menunjukkan penurunan angka kes positif kepada 174 kes daripada 274 kes pada hari sebelumnya, menjadikan angka kumulatif kes di republik itu mencecah hampir 4.3 juta.

Setakat ini, hampir 1,659,008,872 orang sudah menerima vaksin Covid-19 bagi dos pertama, manakala lebih 114,103,362 bagi dos kedua dan hampir 1.3 juta sudah mendapatkan dos ketiga.


Banjir: Semua PPS di Johor ditutup

Semua pusat pemindahan sementara (PPS) di Johor telah dihentikan operasi selepas banjir melanda negeri itu hampir sebulan lalu, surut.

Jawatankuasa Pengurusan Bencana Negeri berkata baki 141 mangsa yang dipindahkan yang mencari perlindungan di dua PPS di Batu Pahat pulang ke rumah setakat tengah hari Ahad (26 Mac 2023).

“Mangsa terdiri daripada 37 keluarga dan telah meninggalkan SK Seri Medan dan dewan serbaguna Yong Peng, dua PPS terakhir yang beroperasi.

“Mereka tinggal di Parit Terus; Parit Yusof; Parit Warijo; Kampung Parit Lapis Bangas; Taman Desa Suria; Taman Berlian; Taman Melur; Kampung Parit Awang; dan Kampung Baru B2,” katanya dalam kenyataan hari ini.

Jawatankuasa itu menambah bahawa cuaca di seluruh negeri dilaporkan baik tanpa ramalan hujan oleh Jabatan Meteorologi Malaysia.

Kesemua 10 daerah di Johor mengalami banjir berikutan hujan lebat mulai 28 Februari lalu, dengan Segamat, Batu Pahat, Muar, Kota Tinggi dan Tangkak paling teruk terjejas.

Walaupun cuaca bertambah baik sejak beberapa minggu lalu, Batu Pahat terus ditenggelami air kerana bentuk muka bumi seperti mangkuk, yang menghalang air banjir daripada mengalir ke laut.

Pada kemuncak banjir baru-baru ini, lebih 50,000 orang telah dipindahkan ke kira-kira 270 pusat pemindahan di seluruh Johor, manakala ramai lagi mencari perlindungan bersama keluarga dan rakan-rakan.


Shafee sakit, perbicaraan kes Najib, RM2.28 bilion dana 1MDB tangguh

Perbicaraan bekas Perdana Menteri Datuk Seri Najib Razak berhubung kes penyelewengan RM2.28 bilion dana 1Malaysia Development Berhad (1MDB) hari ini (6 Oktober 2022) ditangguh, sementara menunggu peguam bela utamanya Tan Sri Muhammad Shafee Abdullah, pulih daripada sakit.

Peguam Najib yang lain, Alaistair Brandah Norman memberitahu Mahkamah Tinggi petang ini bahawa Shafee sedang dalam cuti perubatan selama empat hari.

“Malangnya, dan dengan rasa kesal, kami perlu memaklumkan kepada Yang Arif bahawa peguam kanan Tan Sri Muhammad Shafee Abdullah telah sakit pagi ini dan telah mengambil beberapa hari cuti untuk beliau pulih daripada keadaannya.

“Saya mengemukakan kebenaran perubatan kepada mahkamah ini bagi hari-hari berikutnya, 6 hari ini sehingga 9 Oktober.

“Seperti yang dilihat oleh Yang Arif, sijil perubatan tidak mempunyai sebarang butiran tetapi saya ingin memaklumkan kepada mahkamah ini bahawa Tan Sri Muhammad Shafee Abdullah telah jatuh sakit.

“Dia mengalami demam panas dan jangkitan tekak yang teruk yang menyebabkan dia tidak dapat menanganinya kes di mahkamah ini bagi tujuan pemeriksaan balas saksi yang akan dipanggil hari ini, dan ini juga dengan perkara Mahkamah Rayuan yang pada awalnya ditetapkan pagi ini,” katanya.

Petang ini, Shafee pada mulanya dijangka menyoal balas bekas Pengarah Urusan Kumpulan AmBank Cheah Tek Kuang, yang merupakan saksi pendakwaan ke-39 dalam perbicaraan ini.

Pagi tadi, Shafee tidak hadir pada perbicaraan di Mahkamah Rayuan kerana tidak sihat, menyebabkan lima anak guamnya – termasuk National Feedlot Corporation (NFCorp) – diarah membayar kos RM5,000 kepada responden Public Bank Bhd untuk kelewatan terkini dalam kes tersebut.

Portal berita kewangan The Edge melaporkan peguam Public Bank Yoong Sin Min telah meminta kos kerana ia adalah penangguhan ketujuh sejak pelanggan Shafee memfailkan rayuan pada 2019, dengan Yoong juga menyatakan bahawa ia adalah kali kedua Shafee meminta penangguhan untuk sebab peribadi (perlu berada di AS sebelum ini dan tidak sihat hari ini).

Najib, yang dilihat memakai sut biru tua dengan tali leher biru tua, menghadiri perbicaraan 1MDB hari ini.

Perbicaraan 1MDBnya di hadapan hakim Mahkamah Tinggi Datuk Collin Lawrence Sequerah dijadualkan disambung semula pada 11 Oktober.

Najib, 67, menghadapi empat tuduhan menyalahgunakan kuasa dan kedudukan berkaitan dana 1MDB berjumlah RM2.8 bilion.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Najib turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).


Keganasan rumah tangga, hak kaum lelaki juga dilindungi

Perbicaraan membabitkan pelakon terkenal Hollywood, Johnny Depp dan Amber Heard mendapat liputan meluas di seluruh dunia berakhir dengan kemenangan di pihak Depp apabila Heard diarahkan membayar ganti rugi sebanyak AS$15 juta.

Depp berjaya membuktikan artikel ditulis Heard di sebuah kolum di Washington Post mendakwa dirinya melakukan keganasan rumah tangga adalah suatu fitnah.

Bagaimanapun, Depp juga diarahkan membayar AS$2 juta kepada Heard yang membuat tuntutan balas saman fitnah terhadap beliau. Jumlah lebih besar perlu dibayar Heard dilihat sebagai kemenangan di pihak Depp.

Walaupun kes itu kes saman fitnah, kes itu juga dari sudut pandang undang-undang, membuka mata masyarakat mengenai keganasan rumah tangga, bukan hanya boleh berlaku kepada wanita atau isteri tetapi juga kepada suami atau lelaki.

Dalam konteks ini, keganasan rumah tangga adalah satu-satunya masalah yang jarang dilaporkan. Mangsa selalunya akan menyembunyikan kecederaan fizikal ataupun mental yang dihadapi untuk masa yang lama sebelum meminta pertolongan. Malangnya, orang lain tidak boleh membantu jika mangsa selalu mendiamkan diri. Mangsa itu mesti sedar dan mahu menyelamatkan diri sendiri.

Menurut Jabatan Kebajikan Masyarakat, keganasan adalah mereka yang melakukan perbuatan sengaja atau cuba meletakkan mangsa dalam ketakutan. Selain itu, mencederakan secara fizikal, memaksa  atau mengancam melakukan perbuatan seksual.

Penderaaan juga berlaku apabila mengurung  atau menahan tanpa kerelaan, khianat atau merosakkan harta dengan niat menyebabkan kesedihan dan kegusaran. Mangsa keganasan rumah tangga boleh terdiri daripada suami, isteri, anak, dan siapa-siapa ahli keluarga yang tinggal serumah. Walaupun kebanyakan mangsa keganasan adalah kaum wanita ataupun kanak-kanak, kes lelaki didera tidak terkecuali dari masalah ini juga.

Jika mangsa menghadapi keganasan yang tidak serius, mereka boleh mengenal pasti punca berlakunya keganasan rumah tangga dengan berbincang dengan pasangan mereka ataupun dengan kaunselor. Tetapi kalau keganasan tidak berkurangan selepas usaha untuk perbaiki keadaan dan sebaliknya menjadi lebih serius, sehingga mencederakan mangsa, mangsa haruslah pertimbangkan tindakan untuk menyelamatkan diri.

Orang ramai dan mangsa sendiri boleh melaporkan kejadian keganasan: ke balai polis yang berhampiran atau pengaduan boleh dibuat di Pejabat Kebajikan Masyarakat Daerah Menghubungi Talian Kasih 15999.

Dalam pada itu, pensyarah undang-undang dari Universiti Islam Antarabangsa Malaysia (UIAM) Profesor Madya Dr Khairil Azmin Mokhtar berkata sesiapapun mangsa keganasan rumah tangga tidak kira wanita atau lelaki mempunyai hak untuk dilindungi seperti termaktub dalam Akta Keganasan Rumah Tangga 1994 [Akta 521].

“Kalau kita lihat definisi mangsa dalam Akta Keganasan Rumah Tangga 1994 [Akta 521], jelas menunjukkan akta ini tidak membezakan mangsa keganasan melalui jantina.

“Malah, kalau kita lihat dalam Perlembagaan Persekutuan Perkara 8 pun, menjamin kesamarataan seperti yang termaktub dalam Perkara 8 (1) yang menyatakan semua orang adalah sama rata di sisi undang-undang dan berhak mendapat perlindungan sama rata, tidak kira lelaki mahupun perempuan.

“Dalam Perkara 8 (2) juga menyatakan tidak boleh ada diskriminasi dalam undang-undang termasuk jantina. Ini sangat jelas, lelaki juga mempunyai hak untuk dilindungi daripada keganasan rumah tangga,” katanya

Tambah beliau, sebagai contoh, berdasarkan statistik Jabatan Kebajikan Masyarakat Selangor, daripada 254  kes keganasan rumah tangga yang dilaporkan di Selangor dari Januari sehingga September 2020, hanya 30 orang mangsa lelaki tampil membuat laporan.

Menurutnya beliau percaya jumlah sebenar lelaki yang menjadi mangsa keganasan rumah tangga adalah lebih daripada apa yang dilaporkan itu namun mangsa mungkin hanya berdiam diri dan tidak membuat laporan kepada pihak berkuasa atas sebab-sebab tertentu.

Oleh demikian, masyarakat perlu dididik untuk menerima terdapat kes keganasan rumah tangga dilakukan isteri kepada suami.

Seperti Depp didakwa bekas isterinya melakukan keganasan rumah tangga terhadap beliau, kita perlu sentiasa adil dan berwaspada dalam menghukum tidak semestinya dalam sesuatu institusi perkahwinan isteri menjadi mangsa.

Pada tahun 2020 umpamanya, daripada 254 kes keganasan rumah tangga direkodkan, 30 daripadanya membabitkan lelaki sebagai mangsa. Namun, tidak dinafikan majoriti kes membabitkan mangsa dalam kalangan wanita atau isteri.

Selain itu, daripada kes Depp juga, kita dapat mengambil iktibar mengenai kesan penderaan kanak-kanak terhadap kehidupan mereka. Kesan daripada peristiwa pahit itu menyebabkan Depp umpamanya mempunyai masalah psikologi dan beranggapan kehidupan seperti itu adalah normal sehinggalah sedar beliau didera.

Kesan daripada penderaan daripada kekerasan lisan terhadap psikologi dan kehidupannya dilihat lebih menyakitkan serta memberi kesan mendalam berbanding penderaan berbentuk fizikal.


99 askar terbunuh, perang Armenia-Azerbaijan meletus semula

Sekurang-kurangnya 99 anggota tentera Armenia dan Azerbaijan terbunuh dalam pertempuran terbaharu membabitkan kedua-dua negara pada Selasa (13 September 2022) – kematian tertinggi sejak perang 2020 – dengan Presiden Russia Vladimir Putin menggesa semua pihak bertenang.

Armenia dan Azerbaijan, yang berjiran, saling menyalahkan antara satu sama lain menyebabkan pertempuran baharu tercetus semalam di beberapa titik di sepanjang sempadan kedua-dua negara, menimbulkan kebimbangan satu lagi konflik bersenjata besar di bekas negara Kesatuan Soviet, tatkala tentera Russia bertempur di Ukraine.

Russia mempunyai tentera pengaman di zon konflik Azerbaijan-Armenia sebagai penjamin perjanjian yang menamatkan perang enam minggu dua tahun lalu ketika kedua-dua negara berebut wilayah Nagorno-Karabakh.

Armenia berkata Azerbaijan telah membedil bandar berhampiran sempadan termasuk Jermuk, Goris dan Kapan, memaksanya bertindak balas.

Baku berkata unit sabotaj Armenia berusaha menganggu kedudukan Azerbaijan dan memulakan serangan.

Ia juga menuduh tentera Armenia menembak senjata berat yang melanggar gencatan senjata yang dicapai lebih awal pada Selasa.

“Presiden Putin secara semula jadi melakukan segala usaha untuk membantu mengurangkan ketegangan di sempadan,” kata jurucakap Kremlin Dmitry Peskov

Peperangan Russia di Ukraine telah menjejaskan statusnya sebagai penjamin keselamatan serantau, memberi ruang kepada Azerbaijan untuk membuat lebih banyak tuntutan, kata Felo Bersekutu Eurasia Programme of Chatham House think tank, Laurence Broers.

CSTO, pakatan tentera yang diketuai Russia dari bekas negara Soviet yang termasuk Armenia tetapi tidak melibatkan Azerbaijan, bertemu pada Selasa untuk membincangkan situasi itu.

Turki mengulangi sokongannya kepada sekutunya Azerbaijan, dengan Menteri Pertahanan Hulusi Akar yang dipetik oleh kementeriannya sebagai berkata bahawa Ankara “akan terus menyokongnya dalam tujuan yang adil”.

“Tanggungjawab terhadap provokasi, pertempuran dan kerugian terletak pada kepimpinan politik-tentera Armenia,” kata kementerian luar Azerbaijan.

“Sebarang tindakan terhadap integriti wilayah dan kedaulatan Republik Azerbaijan akan dihalang dengan tegas.”

Perdana Menteri Nikol Pashinyan menuduh Azerbaijan menyerang bandar Armenia kerana ia tidak mahu berunding mengenai status Nagorno-Karabakh, sebuah wilayah yang berada di dalam Azerbaijan tetapi dihuni terutamanya oleh etnik Armenia.

Beliau berkata intensiti permusuhan telah menurun walaupun serangan dari Azerbaijan berterusan.

Azerbaijan, yang menuduh tentera Armenia menjalankan aktiviti perisikan dan menggerakkan senjata di sepanjang sempadan, berkata kedudukan tenteranya diserang oleh Armenia.

Kedua-dua Russia dan Amerika Syarikat (AS) menggesa Baku dan Yerevan untuk mematuhi kekangan.

Kementerian Luar Rusia berkata konflik itu “harus diselesaikan secara eksklusif melalui cara politik dan diplomatik”.

Menteri Pertahanan Azerbaijan dan Russia bercakap pada Selasa dan bersetuju untuk mengambil langkah bagi menstabilkan situasi di sempadan.

Menteri Luar Turki Mevlut Cavusoglu mengadakan perbincangan dengan rakan sejawatannya dari Azerbaijan Jeyhun Bayramov dan menggesa Armenia untuk “menghentikan provokasinya”. – Agensi


Obor Olimpik dinyalakan, Korea Utara uji peluru berpandu balistik

Hanya empat hari selepas menguji peluru berpandunya, Korea Utara hari ini menguji pula dua peluru berpandu balistik jarak dekat ke Laut Jepun, tatkala obor sukan Olimpik Tokyo dinyalakan, lapor tentera Korea Selatan.

Peluru berpandu itu ditembak dari bandar Hamju di wilayah Hamgyong awal pagi tadi, lapor agensi berita Yonhap.

Bahagian perisikan Korea Selatan dan Amerika Syarikat (AS) yang menganalisis projektil itu secara terperinci, menimbang kemungkinan bahawa ianya adalah peluru berpandu balistik jarak dekat.

Tentera Korea Selatan pula mendakwa Korea Utara menembak dua peluru berpandu di pesisir pantai di barat negara itu pada Ahad lalu.

Majlis Keselamatan Pertubuhan Bangsa-Bangsa Bersatu tidak melarang Korea Utara menguji peluru berpandu cruise, tetapi ujian peluru berpandu balistik adalah melanggar resolusi pertubuhan itu.

Pejabat presiden Korea Selatan memanggil mesyuarat tergempar Majlis Keselamatan Negara bagi membincangkan tindakan Korea Utara itu, sementara tentera AS menyifatkannya sebagai satu ancaman di wilayah berkenaan.

Kegiatan itu menyoroti ancaman yang ditimbulkan oleh program senjata haram Korea Utara kepada jiran-jirannya dan masyarakat antarabangsa. AS tetap beriltizam untuk mempertahankan Korea Selatan,” kata jurucakap tentera AS, Kolonel Lee Peters.

Tindakan terbaharu Pyongyang itu dibuat ketika pentadbiran Presiden AS, Joe Biden menkaji dasar terhadap Korea Utara, susulan lawatan Setiausaha Pertahanan AS, Lloyd Austin dan Setiausaha Negara, Anthony Blinken ke Seoul.

Sementara itu, Jepun mendakwa peluru berpandu balistik itu terbang 450 kilometer dan mendarat di luar Zon Ekonomi Eksklusifnya, serentak dengan api sukan Olimpik dinyalakan di Tokyo hari ini.


AS pertimbang isytihar kes cacar monyet kecemasan kesihatan awam

Pentadbiran Biden sedang menimbang sama ada untuk mengisytiharkan wabak cacar monyet di negara itu sebagai kecemasan kesihatan awam, lapor Washington Post pada Isnin (25 Julai).

Amerika Syarikat (AS) juga merancang untuk menamakan penyelaras White House untuk mengawasi tindak balas negara terhadap wabak itu, menurut laporan berkenaan.

Berita itu menyusul langkah Pertubuhan Kesihatan Sedunia (WHO) mengeluarkan amaran peringkat tinggi, mengisytiharkan wabak jangkitan virus ringan sebagai kecemasan kesihatan global.

Setakat ini, hampir 70 negara di mana cacar monyet tidak endemik telah melaporkan wabak penyakit virus itu, dengan kes yang disahkan melangkaui 16,600.

Dua kes cacar monyet, yang menyebabkan simptom seperti selesema dan lesi kulit, dikenal pasti di AS dalam kalangan kanak-kanak buat kali pertama minggu lalu.

Pada 21 Julai lalu, Jawatankuasa Kecemasan Peraturan Kesihatan Antarabangsa (2005) (IHR) Pertubuhan Kesihatan Sedunia (WHO) mengumumkan jangkitan cacar monyet yang berlaku ketika ini adalah sebagai Kejadian Kecemasan Kesihatan Awam Yang Menjadi Kebimbangan Antarabangsa (PHEIC).

Keputusan ini dibuat berdasarkan peningkatan mendadak jumlah kes yang dilaporkan oleh negara-negara bukan endemik cacar monyet, selain memenuhi tiga kriteria PHEIC iaitu kesan kejadian kepada kesihatan awam, kejadian luar jangka serta risiko penularan rentas sempadan; dan bukti serta data saintifik berkaitan jangkitan ini.

Pada 17 Jun lalu, sebanyak 2,103 kes cacar monyet dilaporkan berlaku di 42 buah negara dengan satu kematian. Dalam tempoh kurang daripada dua bulan, bilangan kes telah meningkat kepada 16,836 kes dengan lima kematian dan melibatkan 74 buah negara pada 22 Julai lalu.

Kadar fataliti kes cacar monyet adalah 0.03 peratus. Kes pertama kali dilaporkan oleh WHO pada 15 Mei lalu dan berlaku di beberapa buah negara yang bukan endemik penyakit ini.

Berdasarkan laporan IHR yang diterbitkan WHO pada 23 Julai lalu, penularan virus cacar monyet ketika ini dilaporkan berlaku dalam kalangan gay, biseksual dan lelaki lain yang melakukan hubungan seks dengan lelaki (MSM) atau individu dengan risiko tinggi jangkitan seperti pekerja seks dan transgender.


Kes baharu Covid-19 sebanyak 3,927 dengan enam kematian baharu

Sebanyak enam kematian baharu akibat jangkitan Covid-19 direkodkan Kementerian Kesihatan (KKM) semalam. menurut laporan di portal CovidNow.

Kes Covid-19 baharu yang dikesan semalam turun sedikit sebanyak 3,927 berbanding 4,413 pada hari sebelumnya.

Menurut data Kementerian Kesihatan Malaysia (KKM) di portal CovidNow, pertambahan itu menjadikan jumlah keseluruhan meningkat ke 4.687 juta kes sejak pandemik melanda negara.

Kes aktif Covid-19 di Malaysia kini mencatatkan sebanyak 46,506 kes dengan 96.4 peratus atau 44,843 sedang menjalani kuarantin di rumah.

Tiga kes kematian dilaporkan berlaku di luar fasiliti hospital, ‘brought-in-dead’ (BID).

Dilaporkan terdapat 1,587 kes dirawat di hospital dengan 52 kini ditempatkan di wad unit rawatan rapi (ICU) dengan 38 daripadanya memerlukan alat bantuan pernafasan.


Sekarang bukan masa sesuai adakan PRU-15, fokus banjir: Muhyiddin

Pilihan raya umum ke-15 (PRU-15) tidak sesuai diadakan pada masa terdekat kerana masih banyak perkara penting yang perlu difokuskan kerajaan khususnya dalam menangani masalah dihadapi rakyat, kata Tan Sri Muhyiddin Yassin.

Pengerusi Perikatan Nasional (PN) itu berkata menteri daripada gabungan itu sudah menyatakan pendirian semasa mesyuarat Kabinet pada Rabu lalu agar kerajaan menumpukan kepada isu besar yang bakal dihadapi negara terutamanya bencana banjir yang dijangka melanda pada hujung tahun ini.

“Kita sudah buat persiapan untuk menghadapi pilihan raya walaupun pimpinan kita memberi pandangan kepada rakan-rakan kita yang ada dalam Jemaah Menteri, masa belum sesuai kerana keadaan masih banyak yang memerlukan perhatian kita.

“Seboleh mungkin tidak diadakan dalam tempoh yang terdekat ini, sekarang bukan masa yang sesuai… bila sampai masa kita hadapi pilihan raya,” katanya semasa ditemui media pada Majlis Ulangtahun Bersatu hari ini.

Muhyiddin yang juga Presiden Bersatu berkata pendirian itu dinyatakan kepada Perdana Menteri Datuk Seri Ismail Sabri Yaakob yang mahu isu banjir dan kebajikan rakyat seharusnya menjadi keutamaan dan bukan dengan tergesa-gesa mengadakan PRU-15 sehingga menyusahkan rakyat.

“Tak lama lagi nak banjir, itu harus menjadi fokus… ini telah pun saya maklumkan pada ahli-ahli jemaah menteri daripada daripada Bersatu dalam Perikatan Nasional, pendirian kitalah dan saya harap ini akan diberikan perhatian,” katanya lagi.

Terdahulu, PN dalam satu kenyataan hari ini berkata semua Jemaah Menterinya tidak bersetuju jika PRU-15 diadakan semasa musim banjir.

Jelasnya lagi, sebarang keputusan tarikh berhubung PRU-15 perlu dibincangkan dalam Kabinet dan tidak dibuat hanya atas permintaan oleh individu tertentu yang mempunyai kepentingan peribadi sendiri.

Dalam pada itu, Muhyiddin menggesa supaya semua ahli-ahli Bersatu untuk terus memberi komitmen membantu rakyat yang memerlukan perhatian dan bantuan akibat kesempitan hidup yang mereka alami.

Jelasnya, usaha dilakukan masih tidak memadai dan memerlukan satu tindakan yang segera bagi mengelak negara terjerumus dalam kancah yang lebih buruk lagi.

“Peringatan saya tentang isu-isu soal kemiskinan yang melanda negara, soal bantuan kepada rakyat yang memerlukan makanan dan lain-lain masalah.

“Ini harus terus menjadi perhatian oleh ahli-ahli parti dan pemimpin parti kita di semua peringkat di seluruh negara… Kerana saya dapati bahawa walaupun ada apa-apa usaha dibuat oleh kerajaan tidak memadai masih banyak perlu dilakukan dan situasi tidak bertambah baik.

“Ramalan menunjukkan tahun hadapan situasi akan bertambah lebih buruk, jadi kalau tak ada satu sense of urgency iautu kesegeraan untuk menangani isu sebegini kemungkinan besar keadaan akan bertambah lebih teruk.

“Sebab itu saya sudah menyuarakan mengatasi masalah ini, terserah kepada kepimpinan negra untuk menangani dan mengatasi masalah ini,” katanya lagi.


PN bimbang nasib peneroka Felda kembali asal jika BN, UMNO perintah

Perikatan Nasional (PN) bimbang sekiranya Barisan Nasional (BN) dan UMNO diberi peluang memerintah, keadaan peneroka Felda akan kembali kepada asal setelah kembali pulih sekarang ini.

Naib Presiden Bersatu Datuk Dr Radzi Jidin melahirkan kebimbangan usaha pemulihan Felda yang dimulakan Pengerusi PN yang juga bekas Perdana Menteri Tan Sri Muhyiddin Yassin sebelum ini, akan digagalkan oleh UMNO dan BN.

Oleh itu, katanya pengundi yang akan memilih pada Pilihan Raya Negeri (PRN) Johor esok, khususnya dalam kalangan peneroka Felda, harus memastikan PN memerintah untuk kekal menikmati pembangunan yang ada sekarang.

“Usaha-usaha pemulihan Felda yang dimulakan oleh Tan Sri Muhyiddin semasa menjadi Perdana Menteri dahulu akan digagalkan oleh UMNO dan BN jika parti itu dibiar memerintah.

“Oleh itu semua warga Felda termasuk generasi kedua dan pewaris wajar kembali mengundi Perikatan Nasional esok bagi memastikan UMNO dan BN dapat ditumbangkan di Johor,” katanya pada ceramah umum di Endau, Mersing, malam tadi yang turut dihadiri Muhyiddin.

Radzi yang juga Menteri Pendidikan berkata, jika PN memerintah, peneroka boleh membeli tanah yang untuk membina rumah generasi kedua Felda di Johor dengan membayar premium RM1 setiap kaki persegi sahaja.

Perkara itu terkandung dalam Ikrar PN Untuk Johor yang dilancarkan Muhyiddin baru-baru ini.

Menempelak bekas Perdana Menteri, Datuk Seri Najib Razak yang mendabik dada kononnya dia yang menyelamatkan Felda, Radzi mendedahkan isu pembelian Eagle High Plantations TBK di Indonesia daripada Kumpulan Rajawali ketika BN berkuasa dahulu.

“Dia cerita seolah-olah dialah yang menyelamatkan Felda… pooorah! Sembang. Apa nak buat? Beli harga 584 rupiah tinggal 83 rupiah hilang nilai 84 peratus. Ini duit siapa? Generasi peneroka, anak-anak mereka, masa depan pewaris Felda.

“Dia kata dia bercerita… eh tak apa, dia ada put option. Ini meniaga ni, meniaga orang atas-atas. Nanti dia bayar bunga enam peratus setahun dia kata. Put option ni apa? Maknanya dia kata Eagle High boleh beli balik yang mana Felda ambik tadi.

“Dia kata tak apa untung enam peratus. Dia tak tahu duit yang dia pinjam daripada Kementerian Kewangan itu kena bayar bunga jugak. Tolak bunga ni, tolak bunga tu, tinggal berapa sen je untung?

Tetapi pada masa yang sama tahun 2019 Felda dah mintak oklah aku dah tak nak pegang dah saham ni. Kau ambik baliklah. Kau bagi duit aku RM2.3 bilion. Tapi syarikat tersebut pusing-pusing kata macam-macam. Tak nak bagi balik, masih berunding.

“Di peringkat antarabangsa nak runding supaya tak payahlah dulu. Kami tak nak pulangkan balik RM2.3 bilion ini. Belum sampai masanya lagi.

“Saya risau kalau tempoh put option ini tamat pada Mei tahun depan, saya risau kalau Felda tak dapat balik seperti mana yang dijanjikan. Ini kerja manusia yang tidak fikir orang lain. Ini manusia yang fikir bahawa sampai ke sudah rakyat akan menyokong mereka,” katanya.


Tular klip audio Anwar, Zahid bincang strategi semasa PAU

Satu klip audio suara mirip Datuk Seri Anwar Ibrahim dan Datuk Seri Ahmad Zahid Hamidi sedang berbincang strategi politik semasa Perhimpunan Agung UMNO 2020 (PAU) baru-baru ini tular di media sosial.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

“Saya dah 22 tahun baru saya follow (mengikuti) Perhimpunan Agung UMNO,” kata Anwar sambil ketawa semasa awal perbualan.

Klip audio tersebut berdurasi 4 minit lebih.

Zahid kemudiaan menjelaskan kepada Anwar tentang ucapannya semasa PAU itu adalah sebahagian daripada strategi, ia dipercayai merujuk kepada kenyataan “No Anwar, No DAP, No Bersatu” dalam ucapan dasarnya semasa PAU.

“Don’t worry that is only tactical ok (jangan risau, itu hanya strategi),” balas Zahid kepada Anwar.

Anwar juga memuji Zahid berhubung ucapan berapi-apinya semasa PAU, namun seakan mempersoalkan Zahid yang sepatutnya ‘menamatkan semuanya’, ia dipercayai merujuk kepada keputusan untuk mendesak Menteri dan Timbalan Menteri UMNO meletak jawatan serta-merta.

“I tengok ucapan you ni bagus .. and then the mattters MT (Majlis Kerja Tertinggi).. and of course kita nak finish the game tapi kalau you dah fikir mandat itu ok la… cuma ada kerja sikit dengan MT je la,” kata Anwar.

Ia kemudian dijawab oleh Zahid dengan mengatakan MKT tidak menjadi masalah kerana sudah menerima sokongan padu.

Zahid dalam ucapan penggulungannya menyuarakan hasrat MKT telah menerima mandat untuk menentukan tarikh sesuai bagi kesemua Menteri dan Timbalan Menteri UMNO melepaskan kedudukan mereka.

Dalam perbualan itu, Zahid turut menyifatkan Anwar sebagai mentornya yang handal berucap.

“You tau siapa cikgu saya kan (ketawa).. cikgu saya yang handal ucapan ni orang yang saya tengah cakap ni (ketawa),” kata Zahid lagi.

Penghujung perbualan, Anwar turut mengingatkan Zahid mengenai langkah selanjutnya yang perlu dilakukan segera.

“Cuma now tak habis kita ada sikit lagi tu nak kena… because kalau kata la you dapat ni…. maknanya dia kena emergency MT tau,” kata Anwar.

Minggu lalu, sehari selepas berakhir PAU, Menteri dan Timbalan Menteri UMNO bertemu dengan Perdana Menteri Tan Sri Muhyiddin Yassin untuk mendapatkan nasihat berhubung keputusan yang dibuat UMNO menamatkan kerjasama dengan Bersatu.

Bagaimanapun, kesemua Menteri dan Timbalan Menteri UMNO tidak meletak jawatan mereka sebaliknya kekal untuk bersama kerajaan Perikatan Nasional.

Agenda Daily juga sebelum ini mendedahkan Zahid masih tidak memanggil Menteri dan Timbalan Menteri UMNO berjumpa dengannya walaupun selepas beberapa hari bertemu Muhyiddin.

Ia menimbulkan spekulasi kononnya Kluster Menteri tidak menerima keputusan yang dibuat semasa PAU dan tidak mahu melepaskan jawatan mereka.

Klik sini untuk mendengar rakaman audio: KLIK

Tranksrip penuh perbualan Anwar dan Zahid. Anwar (A),  Zahid (Z)

A: Asalammualaikum.

Z: Mualaikumusalam warahmatullah.

A: Saya dah 22 tahun baru saya follow Perhimpunan Agung UMNO (ketawa).

Z: Don’t worry that is only tactikal ok…

A: No no ok… i tengok ucapan you ni bagus .. and then the mattter MT.. and of course kita nak finish the game tapi kalau you dah fikir mandat itu ok la… cuma ada kerja sikit dengan MT je la.

Z: MT tu senang saja sebab dah solid dah tu … mudah.

A: Aku tengok ucapan you.. you bukan main… bukan main ya la org dok dengar…(ketawa)

Z: You tau siapa cikgu saya kan (ketawa).

A: Good la good … i’m very glad… proud of you.

Z: Cikgu saya yang handal ucapan ni org yg saya tengah cakap ni (ketawa)

(Kedua-duanya ketawa terbahak-bahak)

A: Kita Keadilan kita panggil MPP.. dok gelak.. eee.. aku kata hampa keja apa ni dok ikut perhimpunan UMNO, kita Keadilan (PKR) tau… apa yang sibuk.

(Dua2 ketawa)

A: … Presiden pun dengar… saya dengar sebab penting nak bincang dengan dia (ketawa)… good la good.. cuma orang tak tau … tapi bula conclution tu jauh lebih baik daripada keputusan MT…

Z: Betul.

A: MT kata tunggu election.

Z: Betul.

A: … kita anytime.

Z: Sebab bila perhimpunan memberi mandat kepada presiden… that is much easier.. than usul…

A: Hmm.. mood tu dah clear… semua dah berdiri kan.

Z: Betul.. betul …yang againt motion tu pun kena boo lima enam kali

A: Betul… cuma nak get you.. one minister resign dulu tapi tak ada …

Z: Penakut penakut.

A: Ini yang Perak saja boleh apa nama.. Shamsul ja yang boleh.

Z: Betul-betul.

A: Kalau dia boleh kata makna dlm dua tiga hari ni … saya respect mood perhimpunan, saya orang UMNO saya patuh habis…

Z: (Ketawa)

A; Tak pa lah kita tengok.. tapi good la… congratulation.

Z: Thank you for your concern… thank you for your moral support.

A: No.. aku follow kira aku kerja aku dengar pimpinan UMNO.. ni amende punya kerja (ketawa).

Kedua-dua ketawa berdekah-dekah

Z: After 23 long years.

A: Aku dengar.. dengar… sikit-sikit tapi tak la macam hari ni … tapi ucapan pembukaan tu memang boleh agak dah .. that’s ok … debate pun bagus la…bagus… Shahidan (Datuk Seri Shahidan Kassim) pun kena teruk.

Z: (Ketawa)

A: Than finally ni bagus.. Jazlan (Datuk Ahmad Jazlan Yaakub) ni bagus

Z: Memang kita letak dia kemudian sekali … nak sapu yang 50-50 tu .. that is the process..

A: Good.. good hmm.. you punya pengulunggan confident.

Z: Thank you so much.

A: Jumpa Selasa ka?

Z: Malam malam.

A: Cuma now tak habis kita ada sikit lagi tu nak kena … becaus kalau kata la you dapat ni…. maknanya dia kena emergency MT tau.

Z: Tak pa tak pa kita akan (buat).